CELEX: E2008C0329
Language: el
Date: 2008-05-28 00:00:00
Title: Απόφαση της Εποπτεύουσας Αρχής της ΕΖΕΣ αριθ. 329/08/COL, της 28ης Μαΐου 2008 , σχετικά με την ενίσχυση υπέρ της Sementsverksmiðjan hf. (Ισλανδία)

25.3.2010   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 79/25
            
         ΑΠΌΦΑΣΗ ΤΗΣ ΕΠΟΠΤΕΫΟΥΣΑΣ ΑΡΧΉΣ ΤΗΣ ΕΖΕΣ
   αριθ. 329/08/COL
   της 28ης Μαΐου 2008
   σχετικά με την ενίσχυση υπέρ της Sementsverksmiðjan hf. (Ισλανδία)
   Η ΕΠΟΠΤΕΥΟΥΣΑ ΑΡΧΗ ΤΗΣ ΕΖΕΣ (1),
   Έχοντας υπόψη:
   τη συμφωνία για τον Ευρωπαϊκό Οικονομικό Χώρο (2), και ιδίως τα άρθρα 61 έως 63 και το πρωτόκολλο αριθ. 26,
   τη συμφωνία μεταξύ των κρατών της ΕΖΕΣ για τη σύσταση Εποπτεύουσας Αρχής και Δικαστηρίου (3), και ιδίως το άρθρο 24,
   το άρθρο 1 παράγραφος 2 του μέρους I και τα άρθρα 4 παράγραφος 4, 6, 7 παράγραφος 5 και 14 του μέρους II του πρωτοκόλλου αριθ. 3 της συμφωνίας περί Εποπτείας και Δικαστηρίου (4),
   τις κατευθυντήριες γραμμές της Αρχής (5) για την εφαρμογή και την ερμηνεία των άρθρων 61 και 62 της συμφωνίας ΕΟΧ, και ιδίως το κεφάλαιο σχετικά με τις ενισχύσεις για τη διάσωση και την αναδιάρθρωση προβληματικών επιχειρήσεων,
   την απόφαση της Αρχής της 14ης Ιουλίου 2004 σχετικά με τις διατάξεις εφαρμογής που αναφέρονται στο άρθρο 27 του μέρους II του πρωτοκόλλου 3 (6),
   Αφού κάλεσε τους ενδιαφερόμενους να υποβάλουν τις παρατηρήσεις τους σύμφωνα με τις ανωτέρω διατάξεις (7) και έχοντας υπόψη τις παρατηρήσεις αυτές,
   Εκτιμώντας τα ακόλουθα:
   I.   ΣΥΝΟΨΗ
   
   1.   ΔΙΑΔΙΚΑΣΙΑ
   
   Σύμφωνα με το άρθρο 1 παράγραφος 3 του μέρους I του πρωτοκόλλου 3, οι ισλανδικές αρχές κοινοποίησαν την πώληση των μετοχών της Sementsverksmiðjan hf. (Sementsverksmiðjan hf.) που κατέχει το δημόσιο με επιστολή της 19ης Αυγούστου 2003 της ισλανδικής αντιπροσωπείας στην Ευρωπαϊκή Ένωση, με την οποία διαβιβάζεται επιστολή του υπουργείου Οικονομικών με ημερομηνία 19 Αυγούστου 2003 (έγγραφο αριθ. 03-5685 A).
   Στις 17 Δεκεμβρίου 2003, η εταιρεία Aalborg Portland Íslandi ehf. υπέβαλε ενώπιον της Αρχής καταγγελία σχετικά με τους όρους πώλησης των μετοχών του ισλανδικού δημοσίου στην Sementsverksmiðjan hf. Η εν λόγω επιστολή παραλήφθηκε και πρωτοκολλήθηκε από την Αρχή στις 23 Δεκεμβρίου 2003 (έγγραφο αριθ. 03-9059 A). Η προσφεύγουσα ζητούσε η καταγγελία της να εξεταστεί ταυτόχρονα με την κοινοποίηση της πώλησης της εταιρείας από το δημόσιο.
   Ύστερα από ανταλλαγή σειράς επιστολών (8), με την επιστολή της 21ης Δεκεμβρίου 2004 η Αρχή γνωστοποίησε στις ισλανδικές αρχές την απόφασή της να κινήσει τη διαδικασία που προβλέπεται στο άρθρο 1 παράγραφος 2 του μέρους I του πρωτοκόλλου 3 όσον αφορά την πώληση από το ισλανδικό δημόσιο των μετοχών του στην Sementsverksmiðjan hf. (περιστατικό αριθ. 296878). Η Αρχή διατύπωσε αμφιβολίες σχετικά με την αγοραία αξία της Sementsverksmiðjan hf. κατά τον χρόνο πώλησης των μετοχών του δημοσίου, την αγοραία αξία των περιουσιακών στοιχείων που αγοράστηκαν εκ νέου από το δημόσιο, το δικαίωμα της Sementsverksmiðjan hf. να χρησιμοποιεί ορισμένα ακίνητα που βρίσκονται στο Ρέικιαβικ και είχαν αγοραστεί από το δημόσιο χωρίς να καταβάλλει κανένα αντίτιμο, καθώς και για το δικαίωμά της να επαναγοράσει ορισμένα ακίνητα και γήπεδα στο Ρέικιαβικ σε προκαθορισμένη τιμή.
   Η απόφαση της Αρχής αριθ. 421/04/COL για την κίνηση της διαδικασίας δημοσιεύθηκε στην Επίσημη Εφημερίδα της Ευρωπαϊκής Ένωσης και στο συμπλήρωμα ΕΟΧ (9). Η Αρχή κάλεσε τους ενδιαφερόμενους να υποβάλουν τις παρατηρήσεις τους. Οι ισλανδικές αρχές υπέβαλαν παρατηρήσεις για την απόφαση με επιστολή της 24ης Φεβρουαρίου 2005 (περιστατικό αριθ. 311243). Στις 20 Ιουνίου 2005, η Αρχή παρέλαβε τις παρατηρήσεις της Íslenskt sement ehf., αγοράστριας της Sementsverksmiðjan hf. (περιστατικό αριθ. 323552). Στις 2 Σεπτεμβρίου 2005, η Aalborg Portland Íslandi ehf. υπέβαλε συμπληρωματικές παρατηρήσεις (περιστατικό αριθ. 333018).
   Με επιστολή της 17ης Φεβρουαρίου 2006 (περιστατικό αριθ. 363608), οι ισλανδικές αρχές διαβίβασαν στην Αρχή αντίγραφο συμφωνίας στην αγγλική γλώσσα μεταξύ της Sementsverksmiðjan hf. και του υπουργείου Βιομηχανίας εξ ονόματος του ισλανδικού δημοσίου, βάσει της οποίας ανακαλείται το δικαίωμα της εταιρείας να επαναγοράσει ορισμένα ακίνητα στο Ρέικιαβικ. Επιπλέον, σύμφωνα με το άρθρο 2 της εν λόγω συμφωνίας, η εταιρεία μισθώνει επ’ αόριστον τα ακίνητα που χρησιμοποιεί από 1ης Ιανουαρίου 2004 και καταβάλλει μηνιαίο μίσθωμα το οποίο ορίζεται με βάση τις τιμές της αγοράς.
   Λαμβάνοντας υπόψη τις παρατηρήσεις της προσφεύγουσας και τις συμπληρωματικές πληροφορίες και διευκρινίσεις που δόθηκαν από τις ισλανδικές αρχές στη διάρκεια της επίσημης διαδικασίας έρευνας, η Αρχή έκρινε απαραίτητο να επεκτείνει την επίσημη διαδικασία έρευνας και στην ανάληψη εκ μέρους του ισλανδικού δημοσίου των συνταξιοδοτικών υποχρεώσεων της Sementsverksmiðjan hf. Προς τούτο, εξέδωσε την απόφαση αριθ. 367/06/COL της 29ης Νοεμβρίου 2006 σχετικά με την ανάληψη εκ μέρους του ισλανδικού δημοσίου των συνταξιοδοτικών υποχρεώσεων της Sementsverksmiðjan hf. Με επιστολή της 29ης Νοεμβρίου 2006 (περιστατικό αριθ. 399095), η Αρχή γνωστοποίησε στις ισλανδικές αρχές την απόφασή της να επεκτείνει την επίσημη διαδικασία έρευνας και στο εν λόγω μέτρο. Οι ισλανδικές αρχές δεν υπέβαλαν παρατηρήσεις σχετικά με την απόφαση της Αρχής.
   Την ίδια ημερομηνία, 29 Νοεμβρίου 2006, η Αρχή περάτωσε την επίσημη διαδικασία έρευνας σχετικά με τις ενισχύσεις υπέρ της Íslenskt Sement ehf., του ομίλου επενδυτών που αγόρασε τις μετοχές του δημοσίου στην Sementsverksmiðjan hf., αποφαινόμενη ότι η συγκεκριμένη συναλλαγή δεν συνιστά κρατική ενίσχυση.
   Η απόφαση της Αρχής αριθ. 367/06/COL δημοσιεύθηκε στην Επίσημη Εφημερίδα της Ευρωπαϊκής Ένωσης και στο συμπλήρωμα ΕΟΧ (10). Η Αρχή καλούσε τα ενδιαφερόμενα μέρη να υποβάλουν παρατηρήσεις. Παρέλαβε παρατηρήσεις της Íslenskt sement ehf. στις 7 Μαΐου 2007 (περιστατικό αριθ. 420691). Με επιστολή της 14ης Μαΐου 2007 (περιστατικό αριθ. 421504), τις διαβίβασε στις ισλανδικές αρχές, παρέχοντάς τους τη δυνατότητα να απαντήσουν. Οι ισλανδικές αρχές απάντησαν στις 18 Απριλίου 2008 (περιστατικό αριθ. 474416).
   2.   ΙΣΤΟΡΙΚΟ
   
   2.1.   Η ΔΙΑΔΙΚΑΣΙΑ ΠΩΛΗΣΗΣ ΤΗΣ SEMENTSVERKSMIÐJAN HF.
   Μέχρι την είσοδο, το 2000, στην ισλανδική αγορά ενός εισαγωγέα τσιμέντου από τη Δανία, η Sementsverksmiðjan hf. κατείχε εκ των πραγμάτων μονοπωλιακή θέση στην αγορά τσιμέντου. Ως αποτέλεσμα της νέας ανταγωνιστικής κατάστασης, η Sementsverksmiðjan hf. αντιμετώπισε οικονομικές δυσχέρειες και άρχισε να συσσωρεύει ζημίες. Για τον λόγο αυτό, τον Μάρτιο 2003, η κυβέρνηση αποφάσισε την πώληση της επιχείρησης και προκήρυξε διαγωνισμό για την πώληση ποσοστού 100 % των μετοχών του δημοσίου στην Sementsverksmiðjan hf. (11).
   Ο διαγωνισμός ανέδειξε ως ανάδοχο έναν όμιλο επενδυτών (12), οι οποίοι ίδρυσαν την Íslenkst Sement ehf. με σκοπό την εξαγορά των μετοχών του δημοσίου. Η κυβέρνηση ξεκίνησε διαπραγματεύσεις με τους εν λόγω επενδυτές για την πώληση των μετοχών της Sementsverksmiðjan hf. που κατέχει το δημόσιο οι οποίες κατέληξαν σε πώληση της εταιρείας στην Íslenkst Sement ehf. κυρίως με βάση τις συμφωνίες που περιγράφονται στη συνέχεια.
   Στις 2 Οκτωβρίου 2003, το υπουργείο Βιομηχανίας εξ ονόματος του ισλανδικού δημοσίου υπέγραψε συμφωνία πώλησης μετοχών με την Íslenskt Sement ehf. Δυνάμει της συμφωνίας αυτής, το δημόσιο, ως κάτοχος του 100 % των μετοχών της Sementsverksmiðjan hf. ονομαστικής αξίας 450 εκατ. ISK, πώλησε τις εν λόγω μετοχές στην Íslenskt Sement ehf. έναντι 68 εκατ. ISK.
   Σύμφωνα με το άρθρο 4 της συμφωνίας πώλησης μετοχών, το ισλανδικό δημόσιο ανέλαβε τις συνταξιοδοτικές οφειλές και υποχρεώσεις της Sementsverksmiðjan hf. Ανέλαβε επίσης το σύνολο των υφιστάμενων και μελλοντικών υποχρεώσεων, για ετήσιο διακανονισμό των συνταξιοδοτικών εισφορών για τους εργαζόμενους που ασφαλίζονται στο τμήμα B του συνταξιοδοτικού ταμείου δημοσίων υπαλλήλων, για όσο διάστημα συνεχίζουν να εργάζονται για την Sementsverksmiðjan hf.
   Το υπουργείο Οικονομικών ανέλαβε, εξ ονόματος του δημοσίου, τα υπόλοιπα ομόλογα που εκδόθηκαν για την κάλυψη των δεδουλευμένων υποχρεώσεων της Sementsverksmiðjan hf. βάσει της συμφωνίας του 1997, καθώς και τις υφιστάμενες και μελλοντικές υποχρεώσεις για τους υπαλλήλους της εταιρείας που κατά τον χρόνο εκείνο ασφαλίζονταν στο τμήμα B, με συμφωνία που υπέγραψε στις 23 Οκτωβρίου 2003 με το συνταξιοδοτικό ταμείο δημοσίων υπαλλήλων. Έτσι, το δημόσιο εκπλήρωσε την υποχρέωση που ανέλαβε δυνάμει του άρθρου 4 της συμφωνίας πώλησης μετοχών που υπογράφηκε μεταξύ υπουργείου Βιομηχανίας και Íslenskt sement ehf.
   Σύμφωνα με το άρθρο 5 της συμφωνίας πώλησης μετοχών, το ισλανδικό δημόσιο θα αγόραζε ορισμένα περιουσιακά στοιχεία της Sementsverksmiðjan hf. με χωριστή συμφωνία. Το αντίτιμο για τα εν λόγω περιουσιακά στοιχεία, σύμφωνα με το τμήμα 3 του άρθρου 5, ήταν 450 εκατ. ISK.
   Την ίδια ημερομηνία, 2 Οκτωβρίου 2003, υπογράφηκε μεταξύ Sementsverksmiðjan hf. και ισλανδικού δημοσίου ταμείου σύμβαση αγοράς, βάσει της οποίας το δημόσιο ταμείο αγόραζε τα ακίνητα και τα περιουσιακά στοιχεία της εταιρείας στο Ρέικιαβικ, το κτίριο γραφείων της εταιρείας στο Ακράνες (εκτός από έναν και μισό όροφο), καθώς και τις μετοχές και τα ομόλογα άλλων εταιρειών που είχε στην κυριότητά της η Sementsverksmiðjan hf., έναντι 450 εκατ. ISK. Σύμφωνα με το άρθρο 5 της σύμβασης αγοράς, η Sementsverksmiðjan hf. μπορούσε να διατηρήσει μέρος των πωληθέντων ακινήτων στο Ρέικιαβικ (13), να τα χρησιμοποιήσει για δικούς της βιομηχανικούς σκοπούς και να τα επιστρέψει στο υπουργείο Οικονομικών το αργότερο μέχρι 31 Δεκεμβρίου 2011. Η Sementsverksmiðjan hf. υποχρεούτο να καταβάλει κάθε δαπάνη συντήρησης και βελτίωσης των εν λόγω ακινήτων, πλην όμως δεν κατέβαλε κανένα αντίτιμο για το δικαίωμα χρήσης. Σύμφωνα με το άρθρο 6 της σύμβασης αγοράς, μέχρι την 31η Δεκεμβρίου 2009, η Sementsverksmiðjan hf. είχε το δικαίωμα να επαναγοράσει τα ως άνω πωληθέντα ακίνητα στο Ρέικιαβικ στη συνολική τιμή των 95 εκατ. ISK με σταθερό ετήσιο επιτόκιο 7 % από την 1η Αυγούστου 2003.
   Η εν λόγω σύμβαση αγοράς τροποποιήθηκε στις 16 Φεβρουαρίου 2006 με συμφωνία που υπογράφηκε μεταξύ Sementsverksmiðjan hf., υπουργείου Βιομηχανίας εξ ονόματος του ισλανδικού δημοσίου και Íslenskt sement ehf. Τα συμβαλλόμενα μέρη συμφώνησαν να αποκλίνουν από το τμήμα 5.4 της συμφωνίας πώλησης μετοχών όσον αφορά το δικαίωμα επαναγοράς ορισμένων περιουσιακών στοιχείων, καθώς και από το τμήμα 6 της σύμβασης αγοράς, το οποίο αντικαθίσταται από μίσθωση ορισμένων περιουσιακών στοιχείων (14). Το μηνιαίο μίσθωμα ορίστηκε σε […] ISK και αναπροσαρμόζεται βάσει του δείκτη κόστους κτιρίων. Όσον αφορά τον χρόνο παράδοσης των περιουσιακών στοιχείων που πωλήθηκαν στο δημόσιο ταμείο, τα συμβαλλόμενα μέρη συμφώνησαν η προθεσμία της 31ής Δεκεμβρίου 2011 να αντικατασταθεί από την 1η Ιανουαρίου 2004.
   2.2.   ΟΙ ΟΦΕΙΛΕΣ ΤΗΣ SEMENTSVERKSMIÐJAN HF. ΠΡΟΣ ΤΟ ΣΥΝΤΑΞΙΟΔΟΤΙΚΟ ΤΑΜΕΙΟ ΔΗΜΟΣΙΩΝ ΥΠΑΛΛΗΛΩΝ
   2.2.1.   
         Η λειτουργία του συνταξιοδοτικού ταμείου δημοσίων υπαλλήλων
      
   
   Το συνταξιοδοτικό ταμείο δημοσίων υπαλλήλων αρχικά διέπετο από τις διατάξεις του νόμου 29/1963. Στη δεκαετία του 1990, κατέστη εμφανές ότι οι εισφορές στο συνταξιοδοτικό ταμείο δημοσίων υπαλλήλων δεν επαρκούσαν για την κάλυψη των συντάξεων. Επί της βάσης αυτής, η κυβέρνηση αποφάσισε να προβεί σε μεταρρύθμιση του συστήματος και ψήφισε τον νόμο 1/1997 «περί συνταξιοδοτικού ταμείου δημοσίων υπαλλήλων». Το συνταξιοδοτικό ταμείο δημοσίων υπαλλήλων διαιρέθηκε σε δύο τμήματα. Συστάθηκε ένα νέο τμήμα A, ενώ το υπάρχον συνταξιοδοτικό ταμείο μεταβλήθηκε σε τμήμα Β. Όλοι οι νέοι υπάλληλοι ασφαλίζονταν στο τμήμα A, ενώ οι παλαιοί υπάλληλοι είχαν τη δυνατότητα να επιλέξουν μεταξύ ασφάλισης στο τμήμα Α ή διατήρησης των ασφαλιστικών τους δικαιωμάτων στο τμήμα B, το οποίο στο εξής δεν έκανε δεκτούς νέους ασφαλισμένους. Σύμφωνα με τις ισλανδικές αρχές, με τη διαίρεση του συνταξιοδοτικού ταμείου δημοσίων υπαλλήλων σε τμήμα Α και τμήμα Β, το ταμείο κατέστη βιώσιμο και έχει πάψει να συσσωρεύει ελλείμματα λόγω ανισορροπίας μεταξύ εισφορών και υποχρεώσεων, τα οποία τελικά θα έπρεπε να καλυφθούν από το δημόσιο ταμείο (15).
   Αντίθετα, ως αποτέλεσμα των διατάξεων σχετικά με το τμήμα B, όπως είναι αναμενόμενο προκύπτει έλλειμμα το οποίο καλύπτεται σε τακτά διαστήματα. Οι σχετικές διατάξεις για το τμήμα B προβλέπουν την καταβολή εισφορών στο τμήμα B του συνταξιοδοτικού ταμείου δημοσίων υπαλλήλων μόνο επί τη βάσει του βασικού μισθού των ασφαλισμένων υπαλλήλων και όχι επί των συνολικών απολαβών τους. Οι ασφαλισμένοι αποκτούν το δικαίωμα να λάβουν ορισμένο ποσοστό του βασικού μισθού της θέσης από την οποία συνταξιοδοτούνται. Στη συνέχεια, η σύνταξη συνδέεται με τις μέσες μισθολογικές αυξήσεις των δημοσίων υπαλλήλων. Σύμφωνα με το άρθρο 33 του νόμου 1/1997, η διαφορά αυτή καλύπτεται από τον εργοδότη των ασφαλισμένων στο τμήμα B του συνταξιοδοτικού ταμείου δημοσίων υπαλλήλων. Παρά ταύτα, σε περίπτωση αδυναμίας του εργοδότη, δυνάμει του άρθρου 32 του νόμου 1/1997, το δημόσιο εγγυάται τη σύμφωνα με τον νόμο καταβολή σύνταξης στον ασφαλισμένο.
   2.2.2.   
         Η συσσώρευση οφειλών της Sementsverksmiðjan hf. προς το συνταξιοδοτικό ταμείο δημοσίων υπαλλήλων
      
   
   Με τη μεταρρύθμιση του 1996, προστέθηκε μια νέα διάταξη στον νόμο που διέπει τη λειτουργία του συνταξιοδοτικού ταμείου δημοσίων υπαλλήλων, βάσει της οποίας οι εργοδότες οφείλουν να αναχρηματοδοτούν τις αυξήσεις στις καταβαλλόμενες συντάξεις.
   Στο άρθρο 33 του νόμου 1/1997 προβλέπεται ότι «σε περίπτωση αύξησης σύνταξης που έχει ήδη υπολογισθεί […] λόγω γενικότερης αύξησης του μισθού των δημοσίων υπαλλήλων, το δημόσιο ταμείο και οι λοιποί εργοδότες των οποίων το προσωπικό ασφαλίζεται στο ταμείο αναχρηματοδοτούν
       (16) την παρεπόμενη αύξηση του ύψους των καταβαλλόμενων συντάξεων […]».
   Στις 8 Οκτωβρίου 1997, το υπουργείο Οικονομικών υπέγραψε συμφωνία με το συνταξιοδοτικό ταμείο δημοσίων υπαλλήλων για την εξόφληση των υποχρεώσεων του δημοσίου που απορρέουν από το άρθρο 33 του νόμου 1/1997 περί συνταξιοδοτικού ταμείου δημοσίων υπαλλήλων σχετικά με τους εργαζόμενους της Sementsverksmiðjan hf. μέχρι τα τέλη του 1996. Οι εν λόγω υποχρεώσεις αντιστοιχούσαν στις δεδουλευμένες οφειλές από αυξήσεις συντάξεων των εργαζομένων της Sementsverksmiðjan hf. μετά την αφαίρεση του μεριδίου της εταιρείας στο μετοχικό κεφάλαιο του ταμείου.
   Στο άρθρο 3 της εν λόγω συμφωνίας προβλέπονται τα εξής: «Με τεκμαρτό επιτόκιο 3,5 %, η τρέχουσα αξία των δεδουλευμένων υποχρεώσεων του LSR (17) έναντι των εργαζομένων της Sementsverksmiðjan hf. στα τέλη του 1996 αποτιμάται σε 494 816 380 ISK. Τα στοιχεία του ενεργητικού του LSR για την εξόφληση των υποχρεώσεων θεωρείται ότι ανέρχονται σε ποσοστό 19 % του συνόλου των δεδουλευμένων ανεξόφλητων υποχρεώσεών του. Συνεπώς, οι υποχρεώσεις του δημοσίου για την Sementsverksmiðjan hf. ΕΠΕ ανέρχονται σε 400 801 268 ISK».
   Στο νέο άρθρο 33 του νόμου 1/1997 προβλέπεται η δυνατότητα εξόφλησης με ομόλογα.
   
      «Το διοικητικό συμβούλιο του ταμείου δύναται […] να δεχθεί ομολογίες για την εξόφληση δεδουλευμένων οφειλών. […] Οφειλές που τακτοποιούνται με τον τρόπο αυτό βασίζονται σε αναλογιστική αποτίμηση κατά την ημερομηνία της τακτοποίησης. Εργοδότης που τακτοποιεί τις οφειλές του με έκδοση ομολογιών σύμφωνα με την παρούσα παράγραφο απαλλάσσεται από κάθε άλλη ευθύνη για τις υποχρεώσεις του ταμείου […] όσον αφορά το διάστημα και τους εργαζόμενους που αφορά η τακτοποίηση.»
   
   Σύμφωνα με το άρθρο 4 της ίδιας συμφωνίας, «το δημόσιο ταμείο εξοφλεί τις οφειλές του στο LSR σύμφωνα με το άρθρο 2 παραδίδοντας ομόλογα της Iceland Cement Ltd συνολικού ύψους 326 488 714 ISK […]. Τα ομόλογα συνδέονται με τον δείκτη τιμών καταναλωτή, με δείκτη βάσης 178,6. Το ετήσιο επιτόκιο ανέρχεται σε 5,5 % (2,75 % το εξάμηνο) και ο υπολογισμός των τόκων ξεκινά από 1ης Ιανουαρίου 1997. Οι τόκοι για την περίοδο από 1ης Ιανουαρίου 1997 έως την 30ή Αυγούστου 1997 θα καταβληθούν χωριστά την 1η Νοεμβρίου 1997. Η σημερινή αξία των ομολόγων από 1ης Σεπτεμβρίου 1997, με τεκμαρτό επιτόκιο 3,5 %, ανέρχεται σε 400 801 268 ISK. Το δημόσιο ταμείο εγγυάται στο LSR την καταβολή των δόσεων και των τόκων επί των εν λόγω ομολόγων. Με τα εν λόγω ομόλογα, το δημόσιο ταμείο εξοφλεί πλήρως τις υποχρεώσεις του έναντι του LSR από συνταξιοδοτικές παροχές δυνάμει του άρθρου 33 του νόμου 1/1997 περί του συνταξιοδοτικού ταμείου των δημοσίων υπαλλήλων, οι οποίες απορρέουν από την ασφάλιση εργαζομένων της Sementsverksmiðjan hf. στο LSR μέχρι τα τέλη του 1996».
   Ως εκ τούτου, σύμφωνα με την τελευταία παράγραφο του άρθρου 33 του νόμου 1/1997, εφόσον η Sementsverksmiðjan hf. εξόφλησε τις υποχρεώσεις της με την έκδοση ομολόγων για την κάλυψη του ποσού που προσδιορίστηκε στη συμφωνία της 8ης Οκτωβρίου 1997, ουδεμία άλλη ευθύνη φέρει για τις υποχρεώσεις του ταμείου να καταβάλλει συντάξεις στους πρώην εργαζομένους της τους οποίους αφορούσε η τακτοποίηση μέχρι τα τέλη του 1996. Επομένως, τα εν λόγω ομόλογα δεν αποτελούν παρά παράταση της εξόφλησης του χρέους.
   Στις 30 Μαρτίου 1999, υπογράφηκε δεύτερη συμφωνία μεταξύ Sementsverksmiðjan hf. και συνταξιοδοτικού ταμείου δημοσίων υπαλλήλων δυνάμει του άρθρου 33 του νόμου 1/1997. Η εν λόγω συμφωνία προέβλεπε ότι το ταμείο θα υπολόγιζε σε ετήσια βάση τις δεδουλευμένες συνταξιοδοτικές υποχρεώσεις που γεννώνται εντός του έτους έναντι εργαζομένων της εταιρείας που ασφαλίζονται στο τμήμα Β του ταμείου και εξακολουθούν να εργάζονται στην εταιρεία. Η εταιρεία θα τακτοποιούσε τις εν λόγω οφειλές μετά την αφαίρεση του συνόλου των εισφορών που είχαν ήδη καταβληθεί από τους εργαζομένους και την εταιρεία για δικαιώματα που αποκτήθηκαν στη διάρκεια του έτους. Σύμφωνα με τα στοιχεία που παρασχέθηκαν από τις ισλανδικές αρχές, το 2003, πέντε εργαζόμενοι της Sementsverksmiðjan hf. εξακολουθούσαν να είναι ασφαλισμένοι στο τμήμα Β του συνταξιοδοτικού ταμείου δημοσίων υπαλλήλων.
   2.2.3.   
         Η ανάληψη των συνταξιοδοτικών υποχρεώσεων της Sementsverksmiðjan hf. από το δημόσιο
      
   
   Με τη συμφωνία της 23ης Οκτωβρίου 2003 μεταξύ υπουργείου Οικονομικών και συνταξιοδοτικού ταμείου δημοσίων υπαλλήλων, εξ ονόματος του δημοσίου ταμείου, το υπουργείο Οικονομικών ανέλαβε τα υπόλοιπα ομόλογα που εκδόθηκαν από την Sementsverksmiðjan hf. για την πληρωμή των δεδουλευμένων υποχρεώσεών της βάσει της συμφωνίας του 1997. Το δημόσιο ανέλαβε επίσης την υποχρέωση της Sementsverksmiðjan hf. έναντι του συνταξιοδοτικού ταμείου δημοσίων υπαλλήλων να καταβάλλει και να τακτοποιεί σε ετήσια βάση τις εισφορές των εργαζομένων της εταιρείας που ήταν ασφαλισμένοι στο τμήμα B του συνταξιοδοτικού ταμείου δημοσίων υπαλλήλων (βάσει της συμφωνίας μεταξύ συνταξιοδοτικού ταμείου δημοσίων υπαλλήλων και Sementsverksmiðjan hf. της 30ής Μαρτίου 1999).
   Με την εν λόγω συμφωνία, το υπουργείο Οικονομικών εκπλήρωσε την υποχρέωση που είχε αναλάβει βάσει του άρθρου 4 της συμφωνίας πώλησης μετοχών που είχε συνάψει με τον όμιλο επενδυτών Íslenskt sement ehf. στις 2 Οκτωβρίου 2003. Το εν λόγω άρθρο προέβλεπε ότι «ο Πωλητής αναλαμβάνει τις συνταξιοδοτικές οφειλές και υποχρεώσεις της Εταιρείας, οι οποίες έχουν την εγγύηση του δημοσίου και αναλήφθηκαν από την Εταιρεία το 1997 με ειδική συμφωνία. Ο Πωλητής αναλαμβάνει επίσης το σύνολο των υφιστάμενων και μελλοντικών υποχρεώσεων που απορρέουν από τον ετήσιο διακανονισμό των συνταξιοδοτικών εισφορών εργαζομένων οι οποίοι επί του παρόντος είναι ασφαλισμένοι στο τμήμα Β του συνταξιοδοτικού ταμείου δημοσίων υπαλλήλων για όσο διάστημα εργάζονται για την Εταιρεία».
   Ακόμη και αν το υπουργείο Οικονομικών είχε αποφασίσει το ίδιο να αναλάβει τις εν λόγω οφειλές και υποχρεώσεις της Sementsverksmiðjan hf. στη συμφωνία πώλησης μετοχών που υπέγραψε με τον όμιλο επενδυτών Íslenskt sement ehf., η Sementsverksmiðjan hf. απαλλάχθηκε των υποχρεώσεων βάσει άλλης νομικής πράξης, ήτοι της συμφωνίας μεταξύ υπουργείου Οικονομικών και συνταξιοδοτικού ταμείου δημοσίων υπαλλήλων της 23ης Οκτωβρίου 2003.
   Σύμφωνα με τα στοιχεία που παρασχέθηκαν από τις ισλανδικές αρχές (18), οι συνταξιοδοτικές υποχρεώσεις για τους εργαζόμενους που είχαν ήδη συνταξιοδοτηθεί υπολογίζονταν σε 412 εκατ. ISK το 2003. Όσον αφορά τις μελλοντικές υποχρεώσεις για τους εργαζόμενους της Sementsverksmiðjan hf. που εξακολουθούσαν να είναι ασφαλισμένοι στο τμήμα B του συνταξιοδοτικού ταμείου δημοσίων υπαλλήλων, υπολογίζονταν σε 10-15 εκατ. ISK, ανάλογα με τον χρόνο παραμονής των εργαζομένων στην εταιρεία.
   3.   ΤΑ ΥΠΟ ΕΞΕΤΑΣΗ ΜΕΤΡΑ ΣΤΗΝ ΠΑΡΟΥΣΑ ΑΠΟΦΑΣΗ
   
   Όπως προαναφέρθηκε, η επίσημη διαδικασία έρευνας που κινήθηκε με την απόφαση αριθ. 421/04/COL επεκτάθηκε και στην ανάληψη των συνταξιοδοτικών υποχρεώσεων της εταιρείας από το δημόσιο με την απόφαση αριθ. 367/06/COL.
   Την ίδια ημερομηνία, 29 Νοεμβρίου 2006, με την απόφαση αριθ. 368/06/COL η Αρχή περάτωσε την επίσημη διαδικασία έρευνας σχετικά με την πώληση των μετοχών της Sementsverksmiðjan hf. που κατείχε το δημόσιο προς την Íslenskt sement ehf. έναντι 68 εκατ. ISK αποφαινόμενη ότι η πώληση δεν συνιστά κρατική ενίσχυση.
   Στην παρούσα απόφαση, η Αρχή καλείται να εκτιμήσει κατά πόσον τα ακόλουθα μέτρα, για τα οποία δεν έχει αποφανθεί μέχρι στιγμής, συνιστούν κρατική ενίσχυση υπέρ της Sementsverksmiðjan hf. και, εάν ναι, κατά πόσον αυτή συμβιβάζεται με τη λειτουργία της συμφωνίας ΕΟΧ:
   
               1)
            
            
               Αγορά των ακινήτων, των περιουσιακών στοιχείων, των μετοχών και των ομολογιών της Sementsverksmiðjan hf. από το δημόσιο
               Στην απόφαση αριθ. 421/04/COL, η Αρχή επισήμανε ότι η εξαγορά από το ισλανδικό δημόσιο ταμείο περιουσιακών στοιχείων της Sementsverksmiðjan hf. (19) έναντι 450 εκατ. ISK θα μπορούσε να περιέχει στοιχεία κρατικής ενίσχυσης εφόσον το τίμημα δεν αντιστοιχούσε στην αγοραία αξία τους.
            
         
               2)
            
            
               Το δικαίωμα της Sementsverksmiðjan hf. να διατηρήσει μέρος των περιουσιακών στοιχείων και να τα επαναγοράσει σε προκαθορισμένη τιμή
               Με την απόφαση αριθ. 421/04/COL, η Αρχή κίνησε την επίσημη διαδικασία έρευνας και για το δικαίωμα που παρέχεται στην Sementsverksmiðjan hf. να διατηρήσει μέρος των πωληθέντων ακινήτων στο Ρέικιαβικ (20), να τα χρησιμοποιήσει για δικούς της βιομηχανικούς σκοπούς και να τα επιστρέψει στο δημόσιο το αργότερο την 31η Δεκεμβρίου 2011. Η Sementsverksmiðjan hf. είχε την υποχρέωση να καταβάλει κάθε δαπάνη συντήρησης και βελτίωσης των εν λόγω ακινήτων, πλην όμως δεν κατέβαλε αντίτιμο για το δικαίωμα χρήσης. Επιπλέον, σύμφωνα με το άρθρο 6 της σύμβασης αγοράς, μέχρι 31 Δεκεμβρίου 2009, η Sementsverksmiðjan hf. είχε το δικαίωμα επαναγοράς των προαναφερθέντων πωληθέντων ακινήτων στο Ρέικιαβικ έναντι συνολικού τιμήματος 95 εκατ. ISK με σταθερό ετήσιο επιτόκιο 7 % από την 1η Αυγούστου 2003.
               Στην απόφαση αριθ. 421/04/COL, η Αρχή διατυπώνει την αρχική εκτίμηση ότι η απουσία αποζημίωσης για τη χρήση των ακινήτων στο Ρέικιαβικ, τα οποία πωλήθηκαν στο δημόσιο ταμείο, συνιστά κρατική ενίσχυση. Η Αρχή θεώρησε ότι σε περίπτωση κατά την οποία η Sementsverksmiðjan hf. έκανε χρήση του δικαιώματος επαναγοράς των ακινήτων στην προαναφερθείσα τιμή, το δημόσιο θα είχε απώλεια εσόδων εφόσον θα πωλούσε τα ακίνητα σε τιμή χαμηλότερη της αγοραίας αξίας τους.
            
         
               3)
            
            
               Ανάληψη των συνταξιοδοτικών υποχρεώσεων της Sementsverksmiðjan hf. από το δημόσιο
               Στην απόφαση αριθ. 367/06/COL, η Αρχή διατυπώνει την αρχική εκτίμηση ότι η ανάληψη των συνταξιοδοτικών υποχρεώσεων της Sementsverksmiðjan hf. από το δημόσιο συνιστά κρατική ενίσχυση υπό την έννοια του άρθρου 61 παράγραφος 1 της συμφωνίας ΕΟΧ. Η Αρχή εξέφρασε αμφιβολίες για το κατά πόσον είχαν εφαρμογή οι εξαιρέσεις στη γενική απαγόρευση των κρατικών ενισχύσεων που προβλέπονται στο άρθρο 61 παράγραφοι 2 και 3 της συμφωνίας ΕΟΧ. Σε περίπτωση ύπαρξης κρατικής ενίσχυσης, η Αρχή διατύπωσε επιφυλάξεις για το κατά πόσον αυτή θα ήταν συμβατή με τη λειτουργία της συμφωνίας ΕΟΧ. Ειδικότερα, η Αρχή αμφισβήτησε το κατά πόσον η ενίσχυση θα μπορούσε να κηρυχθεί συμβατή βάσει των διατάξεων των κατευθυντήριων γραμμών περί κρατικών ενισχύσεων για τη διάσωση και την αναδιάρθρωση προβληματικών επιχειρήσεων.
            
         4.   ΠΑΡΑΤΗΡΗΣΕΙΣ ΤΩΝ ΙΣΛΑΝΔΙΚΩΝ ΑΡΧΩΝ
   
   Με επιστολή τους της 23ης Φεβρουαρίου 2005, οι ισλανδικές αρχές υπέβαλαν τις παρατηρήσεις τους σχετικά με τις αμφιβολίες που εξέφρασε η Αρχή στην απόφαση αριθ. 421/04/COL. Οι ισλανδικές αρχές διευκρίνισαν ότι η επαναγορά των περιουσιακών στοιχείων της Sementsverksmiðjan hf. έγινε στο πλαίσιο σχεδίου αναδιάρθρωσης: «Το δημόσιο θα αγόραζε από την εταιρεία κάθε περιουσιακό στοιχείο το οποίο δεν ήταν ζωτικής σημασίας για την παραγωγή και τη λειτουργία της, προκειμένου να μειωθεί το λειτουργικό κόστος και να καταστεί βιώσιμη η λειτουργία της εταιρείας».
   Όσον αφορά την ορθή αξία των επαναποκτηθέντων περιουσιακών στοιχείων, οι ισλανδικές αρχές υποστήριξαν ότι η ορθότερη αποτίμηση έγινε από τους εκτιμητές της AV και της VSO Ráðgjöf τον Σεπτέμβριο 2003. Οι εν λόγω εκτιμητές αποτίμησαν τα ακίνητα στο Ρέικιαβικ σε 276 εκατ. ISK και το κτίριο γραφείων στο Ακράνες σε 74,4 εκατ. ISK. Οι ισλανδικές αρχές θεώρησαν την αποτίμηση των ακινήτων στο Ρέικιαβικ πολύ ευνοϊκή για το δημόσιο, δεδομένου ότι ήταν στρατηγικής σημασίας, με βάση την προβλεπόμενη μελλοντική αξία τους, «καθώς κατά τον χρόνο της πώλησης σχεδιαζόταν η κατασκευή μιας μεγάλης γέφυρας, η οποία θα απέκλειε το λιμάνι της εταιρείας στο Saeverhöfdi του Ρέικιαβικ και, κατά συνέπεια, θα καθιστούσε άχρηστες τις εγκαταστάσεις για τη λειτουργία της εταιρείας. Η εν λόγω γέφυρα, όμως, θα μεταβάλει τον πολεοδομικό σχεδιασμό της περιοχής και η συγκεκριμένη έκταση αναμένεται να παραχωρηθεί για οικιστική χρήση, γεγονός που θα αυξήσει σημαντικά την αξία της».
   Όσον αφορά το δικαίωμα επαναγοράς ορισμένων περιουσιακών στοιχείων που προβλέπεται στο άρθρο 6 της συμφωνίας αγοράς της 2ας Οκτωβρίου 2003, οι ισλανδικές αρχές στην εν λόγω επιστολή τους εξέφρασαν τη διάθεσή τους να τροποποιήσουν τη συμφωνία και να αντικαταστήσουν το εν λόγω δικαίωμα με το δικαίωμα της πρώτης άρνησης σε αγοραία τιμή.
   Τέλος, οι ισλανδικές αρχές προέβαλαν επιχειρήματα προκειμένου να τεκμηριώσουν ότι, ακόμη και σε περίπτωση ύπαρξης κρατικής ενίσχυσης στη διαδικασία πώλησης της Sementsverksmiðjan hf., η ενίσχυση θα μπορούσε να κηρυχθεί συμβατή βάσει των κατευθυντήριων γραμμών περί κρατικών ενισχύσεων για τη διάσωση και την αναδιάρθρωση προβληματικών επιχειρήσεων. Προς τούτο, εσώκλεισαν σχέδιο αναδιάρθρωσης της Sementsverksmiðjan hf.
   Οι ισλανδικές αρχές δεν υπέβαλαν παρατηρήσεις επί της απόφασης της Αρχής αριθ. 367/06/COL σχετικά με την ανάληψη των συνταξιοδοτικών υποχρεώσεων της Sementsverksmiðjan hf. από το ισλανδικό δημόσιο.
   5.   ΠΑΡΑΤΗΡΗΣΕΙΣ ΤΗΣ ÍSLENSKT SEMENT EHF.
   
   Η Íslenskt sement ehf. υπέβαλε παρατηρήσεις επί της απόφασης της Αρχής αριθ. 421/04/COL στις 20 Ιουνίου 2005 (περιστατικό αριθ. 323552). Στην επιστολή της, η εταιρεία υποστηρίζει ότι τα ακίνητα της Sementsverksmiðjan hf. που επαναγοράστηκαν από το δημόσιο δεν πωλήθηκαν μεμονωμένα, αλλά σε συνάρτηση με την πώληση των μετοχών. Συνεπώς, η πώληση αποτελούσε αναπόσπαστο τμήμα της όλης συμφωνίας αγοράς των μετοχών της Sementsverksmiðjan hf. Περαιτέρω, η Íslenskt sement ehf. θεωρεί το δικαίωμα χρήσης από την Sementsverksmiðjan hf. ορισμένων από τα επαναποκτηθέντα ακίνητα ως αναπόσπαστο τμήμα της ιδιωτικοποίησης της εταιρείας, το οποίο συνεκτιμήθηκε κατά τη διαπραγμάτευση του συνολικού τιμήματος αγοράς. Παρά ταύτα, η Íslenskt sement ehf. κρίνει ότι η αντικειμενική αγοραία αξία του δικαιώματος χρήσης των εν λόγω ακινήτων θα ήταν αμελητέα, «εάν δεν θεωρούνταν παντελώς άχρηστα», εφόσον μπορούσαν να χρησιμοποιηθούν μόνον από την Sementsverksmiðjan hf. ως τη μόνη παραγωγό τσιμέντου στην Ισλανδία. Τέλος, η Íslenskt sement ehf. αμφισβητεί ότι το δικαίωμα της εταιρείας να επαναποκτήσει τα ακίνητα τα οποία είχε δικαίωμα να χρησιμοποιεί έναντι συνολικού ποσού 95 εκατ. ISK περιέχει στοιχεία κρατικής ενίσχυσης, καθώς οι εν λόγω εξειδικευμένες εγκαταστάσεις παραγωγής τσιμέντου είχαν μικρή αγοραία αξία.
   Σε επιστολή της με ημερομηνία 7 Μαΐου 2007 (περιστατικό αριθ. 421504), η Íslenskt sement ehf. εκφράζει κατ’ αρχάς την άποψή της για την προσέγγιση που επέλεξε η Αρχή να χωρίσει την υπόθεση σε δύο μέρη, αφενός την πώληση των μετοχών και αφετέρου τα λοιπά μέτρα. Η εταιρεία θεωρεί ότι οι διάφορες συναλλαγές πρέπει να θεωρηθούν ως ένα ενιαίο σύνολο. «Αποτελούσε προϋπόθεση, τόσο από πλευράς πωλητή (ισλανδικού δημοσίου) όσο και από πλευράς αγοραστή (Íslenskt sement ehf.), οι συμφωνίες που συνάφθηκαν την ίδια ημερομηνία να συνιστούν ενιαία και αδιαίρετη συναλλαγή. Επομένως, μία ή περισσότερες συμφωνίες δεν θα είχαν συναφθεί εάν δεν συνάπτονταν ταυτόχρονα και σε συνάρτηση μεταξύ τους».
   Κατά δεύτερο, η Íslenskt sement ehf. εκθέτει επιχειρήματα προκειμένου να αποδείξει ότι η ανάληψη των συνταξιοδοτικών υποχρεώσεων της Sementsverksmiðjan hf. από το ισλανδικό δημόσιο δεν συνιστά κρατική ενίσχυση. Η Íslenskt sement ehf. διευκρινίζει ότι οι συνταξιοδοτικές υποχρεώσεις δεν περιλαμβάνονταν στον ισολογισμό της χρήσης 1996, αντ’ αυτού ήταν καταχωρημένες ως ενδεχόμενη υποχρέωση εκτός ισολογισμού. Το 1997, η εταιρεία απηλλάγη από τις συνταξιοδοτικές υποχρεώσεις με την έκδοση ομολόγων, τις κάλυψε δηλαδή με δάνειο (ομολογιακό) από το συνταξιοδοτικό ταμείο δημοσίων υπαλλήλων, το οποίο στη συνέχεια καταχωρήθηκε ως μακροπρόθεσμη υποχρέωση στον ισολογισμό της χρήσης 1997 και επόμενων χρήσεων. Επιπλέον, η Íslenskt sement ehf. διευκρινίζει ότι, σε συνδυασμό με την πώληση των μετοχών του στην Sementsverksmiðjan hf., το δημόσιο ανέλαβε τις οφειλές της εταιρείας προς το συνταξιοδοτικό ταμείο δημοσίων υπαλλήλων το 2003. Έτσι, στους ετήσιους λογαριασμούς του 2003 αφαιρείται ποσό 388 028 317 ISK από τις υποχρεώσεις στον ισολογισμό και ταυτόχρονα αυξάνονται ισόποσα τα αδιανέμητα κέρδη της εταιρείας.
   Κατά τρίτον, η Íslenskt sement ehf. αναφέρεται στην πώληση περιουσιακών στοιχείων της Sementsverksmiðjan hf. προς το δημόσιο έναντι 450 εκατ. ISK, θέμα το οποίο απασχόλησε την Αρχή στην απόφαση αριθ. 421/04/COL. Όλες οι μετοχές και τα ομόλογα πωλήθηκαν στο δημόσιο στην αγοραία τιμή (21). Το ακίνητο στο Saevarhófdi του Ρέικιαβικ και το τμήμα του κτιρίου γραφείων στο Ακράνες αποτιμήθηκαν σε 276 εκατ. ISK και 74,4 εκατ. ISK αντίστοιχα και πωλήθηκαν στο δημόσιο έναντι 280 εκατ. ISK και 72,5 εκατ. ISK.
   Η Íslenskt sement ehf. αναφέρεται επίσης στο κόστος εκκαθάρισης της Sementsverksmiðjan hf., όπως εκτιμήθηκε από την MP Investment Bank Ltd. το 2003, και επαναλαμβάνει ότι ανερχόταν, σύμφωνα με τις εκτιμήσεις, σε 506 498 730 ISK, συμπεριλαμβανομένου του καθαρισμού του εργοταξίου στο Ακράνες.
   Η Íslenskt sement ehf. καταλήγει ως εξής: «Εφαρμόζοντας την πάγια μεθοδολογία που ανέπτυξε το ΔΕΚ, π.χ. υπόθεση Gröditzer Stahlwerke GmbH, το ερώτημα στην παρούσα υπόθεση είναι κατά πόσον οι συνολικές δαπάνες του δημοσίου για την εκκαθάριση της εταιρείας θα υπερέβαιναν το κόστος ανάληψης των οφειλών της από το δημόσιο και πώλησης των μετοχών της. Εφόσον η απάντηση στο παραπάνω ερώτημα είναι καταφατική, πρέπει να θεωρηθεί ότι το κράτος ενήργησε σύμφωνα με την αρχή του επενδυτή σε οικονομία της αγοράς, δεδομένου ότι ιδιώτης επενδυτής θα είχε αναλάβει το χρέος και θα είχε πωλήσει τις μετοχές, βασιζόμενος στην απλή οικονομική λογική». Κατόπιν τούτων, η Íslenskt sement ehf. θεωρεί ότι «το συνολικό κόστος εκκαθάρισης υπερέβαινε το συνολικό κόστος πώλησης της εταιρείας κατά 70 376 683 ISK (22) και συνεπώς το δημόσιο ενήργησε σύμφωνα με την αρχή του επενδυτή σε οικονομία της αγοράς. Κατά συνέπεια, δεν είναι δυνατόν η ανάληψη των οφειλών της εταιρείας προς το συνταξιοδοτικό ταμείο από το δημόσιο σε συνδυασμό με την πώληση των μετοχών του δημοσίου στην εταιρεία να συνιστά κρατική ενίσχυση».
   6.   ΠΑΡΑΤΗΡΗΣΕΙΣ ΤΗΣ AALBORG PORTLAND ÍSLANDI EHF.
   Με την επιστολή της 2ας Σεπτεμβρίου 2005, η προσφεύγουσα Aalborg Portland Íslandi ehf. υπέβαλε παρατηρήσεις σχετικά με την απόφαση της Αρχής αριθ. 421/04/COL. Δήλωσε ότι συμμερίζεται τις ανησυχίες της Αρχής, επισήμανε ωστόσο ότι στην απόφαση για την κίνηση της διαδικασίας δεν εξετάζεται η ανάληψη των συνταξιοδοτικών υποχρεώσεων της Sementsverksmiðjan hf. Πέραν τούτου, η Aalborg Portland Íslandi ehf. δεν υπέβαλε παρατηρήσεις σχετικά με την απόφαση της Αρχής αριθ. 367/06/COL να επεκτείνει την επίσημη διαδικασία έρευνας και στην ανάληψη των συνταξιοδοτικών υποχρεώσεων της Sementsverksmiðjan hf. από το ισλανδικό δημόσιο.
   7.   ΣΥΜΠΛΗΡΩΜΑΤΙΚΕΣ ΠΑΡΑΤΗΡΗΣΕΙΣ ΤΗΣ ΙΣΛΑΝΔΙΑΣ
   
   Με επιστολή της 8ης Απριλίου 2008, οι ισλανδικές αρχές υπέβαλαν συμπληρωματικά στοιχεία σχετικά με ήδη υποβληθέν σχέδιο αναδιάρθρωσης, στα οποία περιλαμβανόταν και μια μελέτη αγοράς που δεν είχε υποβληθεί μέχρι εκείνη τη στιγμή στην Αρχή.
   II.   ΕΚΤΙΜΗΣΗ
   
   1.   ΥΠΑΡΞΗ ΚΡΑΤΙΚΗΣ ΕΝΙΣΧΥΣΗΣ
   
   Το άρθρο 61 παράγραφος 1 της συμφωνίας ΕΟΧ προβλέπει τα εξής:
   
      «Ενισχύσεις που χορηγούνται υπό οποιαδήποτε μορφή από τα κράτη μέλη της ΕΚ ή τα κράτη ΕΖΕΣ ή με κρατικούς πόρους και στρεβλώνουν ή απειλούν να στρεβλώσουν τον ανταγωνισμό διά της ευνοϊκής μεταχείρισης ορισμένων επιχειρήσεων ή ορισμένων κλάδων παραγωγής είναι ασυμβίβαστες με τη λειτουργία της παρούσας συμφωνίας, κατά το μέτρο που επηρεάζουν τις μεταξύ των συμβαλλομένων μερών συναλλαγές, εκτός αν η παρούσα συμφωνία ορίζει άλλως».
   
   1.1.   ΑΓΟΡΑ ΑΚΙΝΗΤΩΝ, ΠΕΡΙΟΥΣΙΑΚΩΝ ΣΤΟΙΧΕΙΩΝ, ΜΕΤΟΧΩΝ ΚΑΙ ΟΜΟΛΟΓΩΝ
   Βάσει της σύμβασης αγοράς, το ισλανδικό δημόσιο αγόρασε τα ακίνητα και τα περιουσιακά στοιχεία της εταιρείας στο Ρέικιαβικ, το κτίριο γραφείων της εταιρείας στο Ακράνες εκτός από έναν και μισό όροφο, καθώς και τις μετοχές και τα ομόλογα άλλων εταιρειών που βρίσκονταν στην κυριότητα της Sementsverksmiðjan hf. έναντι 450 εκατ. ISK.
   Στον παρακάτω πίνακα αντιπαραβάλλεται η αγοραία αξία των ακινήτων και των περιουσιακών στοιχείων της Sementsverksmiðjan hf. στο Ρέικιαβικ και στο Ακράνες, καθώς και των μετοχών και των ομολόγων, βάσει της αποτίμησης ανεξάρτητων εκτιμητών (23), με το τίμημα που κατέβαλε το δημόσιο ταμείο:
   
               εκατ. ISK
            
         
                
            
            
               Αποτίμηση ανεξάρτητων εκτιμητών
            
            
               Τίμημα που καταβλήθηκε από το ισλανδικό δημόσιο
            
         
               Γήπεδα, ακίνητα και εξοπλισμός στο Saeverhöfdi 31 του Ρέικιαβικ
            
            
               276
            
            
               280
            
         
               Κτίριο γραφείων στο Ακράνες (εκτός από έναν και μισό όροφο)
            
            
               74,4
            
            
               72,5
            
         
               Μετοχές της Geca
            
            
               46,5
            
            
               46,5
            
         
               Μετοχές της Spölur
            
            
               40
            
            
               40
            
         
               Ομόλογα της Spölur
            
            
               11
            
            
               11
            
         
               Σύνολο
            
            
               447,9
            
            
               450
            
         Από τον πίνακα προκύπτει μια διαφορά 2,1 εκατ. ISK (που αντιστοιχεί σε 21 214 ευρώ), η οποία καταβλήθηκε από το δημόσιο ταμείο επιπλέον της αγοραίας αξίας των αποκτηθέντων περιουσιακών στοιχείων, όπως αυτή αποτιμήθηκε από ανεξάρτητους εκτιμητές. Η διαφορά οφείλεται στην πώληση των ακινήτων στο Ρέικιαβικ κατά 4 εκατ. ISK περισσότερα από την αποτίμησή τους και του κτιρίου γραφείων στο Ακράνες κατά 1,9 εκατ. ISK λιγότερα.
   Σύμφωνα με τη νομολογία, η Αρχή δεν μπορεί να ορίσει αυθαίρετα αγοραία τιμή στην παρούσα απόφαση βασιζόμενη μόνο σε εκθέσεις εκτιμητών (24). Αντιθέτως, κατά τον προσδιορισμό της αγοραίας αξίας γηπέδων και κτιρίων, η Αρχή «οφείλει να λάβει υπόψη της την αβεβαιότητα που μπορεί να ενέχει ο αναδρομικός καθορισμός τέτοιων αγοραίων τιμών» (25). Συχνά διαπιστώνεται ότι μία και μόνο εκτίμηση δεν αντιπροσωπεύει εξ ορισμού την αγοραία αξία την οποία θα ήταν πρόθυμος να δεχθεί ο αγοραστής. Η αποδεκτή αγοραία τιμή καταλήγει συνήθως, κατόπιν ελέγχου της αγοράς, να προσδιορίζεται εντός ενός εύλογου φάσματος. Κατά τη γνώμη της Αρχής, είναι δύσκολο να οριστεί ποιο πρέπει να είναι το εύρος αυτού του φάσματος και πιθανότατα διαφέρει από περίπτωση σε περίπτωση.
   Η Αρχή θεωρεί ότι η διαφορά στο καθαρό τίμημα ύψους 2,1 εκατ. ISK ανάμεσα στην αποτίμηση του ανεξάρτητου εκτιμητή και στο αντίτιμο που τελικά καταβλήθηκε από το δημόσιο είναι τόσο απειροελάχιστη που δεν στοιχειοθετεί αναντιστοιχία μεταξύ καταβληθέντος τιμήματος και τιμών αγοράς. Η τιμή που προσδιορίστηκε από τον ανεξάρτητο εκτιμητή μπορεί να θεωρηθεί ενδεικτική. Έντονες αποκλίσεις από την εν λόγω εκτίμηση θα μπορούσαν να αποτελούν ένδειξη ύπαρξης κρατικής ενίσχυσης. Ωστόσο, κατά την άποψη της Αρχής (26), μια τόσο μικρή διαφορά όσο αυτή στη συγκεκριμένη περίπτωση δεν αρκεί για να τεκμηριώσει την ύπαρξη κρατικής ενίσχυσης υπέρ της Sementsverksmiðjan hf. Αντιθέτως, αποτελεί ένδειξη ότι το τίμημα ήταν εύλογο με βάση τις τιμές της αγοράς. Ως εκ τούτου, η Αρχή θεωρεί ότι η Sementsverksmiðjan hf. δεν έλαβε κρατική ενίσχυση υπό την έννοια του άρθρου 61 παράγραφος 1 της συμφωνίας ΕΟΧ με την πώληση ακινήτων, περιουσιακών στοιχείων, μετοχών και ομολόγων στο ισλανδικό δημόσιο.
   1.2.   ΔΙΚΑΙΩΜΑ ΔΙΑΤΗΡΗΣΗΣ ΜΕΡΟΥΣ ΤΩΝ ΠΕΡΙΟΥΣΙΑΚΩΝ ΣΤΟΙΧΕΙΩΝ ΚΑΙ ΕΠΑΝΑΓΟΡΑΣ ΤΟΥΣ ΣΕ ΠΡΟΚΑΘΟΡΙΣΜΕΝΗ ΤΙΜΗ
   Με το άρθρο 5 της σύμβασης αγοράς, δίδεται στην Sementsverksmiðjan hf. η δυνατότητα να διατηρήσει μέρος των πωληθέντων περιουσιακών στοιχείων στο Ρέικιαβικ (27), να τα χρησιμοποιήσει για δικούς της βιομηχανικούς σκοπούς και να τα επιστρέψει στο δημόσιο το αργότερο μέχρι την 31η Δεκεμβρίου 2011. Η Sementsverksmiðjan hf. υποχρεούται να καταβάλει κάθε δαπάνη συντήρησης και βελτίωσης των εν λόγω ακινήτων, πλην όμως δεν καταβάλλει κανένα αντίτιμο για το ως άνω δικαίωμα χρήσης. Περαιτέρω, βάσει του άρθρου 6 της σύμβασης αγοράς, μέχρι την 31η Δεκεμβρίου 2009, η Sementsverksmiðjan hf. διατηρεί το δικαίωμα επαναγοράς των προαναφερθέντων πωληθέντων ακινήτων στο Ρέικιαβικ έναντι συνολικού ποσού 95 εκατ. ISK, το οποίο συμπεριλαμβάνει τόκους που υπολογίζονται βάσει σταθερού ετήσιου επιτοκίου 7 % από την 1η Αυγούστου 2003.
   Με την επιστολή της 17ης Φεβρουαρίου 2006 (περιστατικό αριθ. 363608), οι ισλανδικές αρχές διαβίβασαν στην Αρχή αντίγραφο συμφωνίας στην αγγλική γλώσσα μεταξύ της Sementsverksmiðjan hf. και του υπουργείου Βιομηχανίας εξ ονόματος του ισλανδικού δημοσίου βάσει της οποίας ανακαλείται το δικαίωμα της εταιρείας να επαναγοράσει ορισμένα ακίνητα στο Ρέικιαβικ. Η παράδοση των περιουσιακών στοιχείων που πωλήθηκαν στο δημόσιο άρχισε να παράγει αποτελέσματα από 1ης Ιανουαρίου 2004. Έκτοτε, σύμφωνα με το άρθρο 2 της εν λόγω συμφωνίας, η εταιρεία μισθώνει επ’ αόριστον τα ακίνητα που χρησιμοποιεί και καταβάλλει μηνιαίο μίσθωμα για τα ακίνητα (28) ύψους […] ISK. Το μίσθωμα αναπροσαρμόζεται άπαξ ετησίως βάσει του δείκτη κόστους κτιρίων. Σύμφωνα με τις ισλανδικές αρχές, το μίσθωμα υπολογίστηκε βάσει του συντελεστή που εφαρμόζεται συνήθως στην ισλανδική αγορά ακινήτων.
   Η Αρχή δεν έχει λόγους να αμφισβητήσει το αληθές και ακριβές των στοιχείων που παρασχέθηκαν από τις ισλανδικές αρχές, βάσει των οποίων η Sementsverksmiðjan hf. καταβάλλει αγοραία τιμή για τη μίσθωση των εν λόγω ακινήτων (29). Ως εκ τούτου, κατόπιν των ανωτέρω τροποποιήσεων της συμφωνίας, η Αρχή θεωρεί ότι δεν συνιστά κρατική ενίσχυση υπό την έννοια του άρθρου 61 παράγραφος 1 της συμφωνίας ΕΟΧ.
   1.3.   ΑΝΑΛΗΨΗ ΤΩΝ ΣΥΝΤΑΞΙΟΔΟΤΙΚΩΝ ΥΠΟΧΡΕΩΣΕΩΝ
   Με τη συμφωνία της 23ης Οκτωβρίου 2003 μεταξύ υπουργείου Οικονομικών και συνταξιοδοτικού ταμείου δημοσίων υπαλλήλων, το υπουργείο Οικονομικών ανέλαβε εξ ονόματος του δημοσίου ταμείου τα υπόλοιπα ομόλογα που εκδόθηκαν από την Sementsverksmiðjan hf. για την εξόφληση των δεδουλευμένων υποχρεώσεών της βάσει της συμφωνίας του 1997. Με την ίδια συμφωνία, το δημόσιο ανέλαβε επίσης τις υποχρεώσεις της Sementsverksmiðjan hf. έναντι των εν ενεργεία εργαζομένων της εταιρείας, τις οποίες υποχρεούτο να καταβάλλει και να τακτοποιεί σε ετήσια βάση.
   1.3.1.   
         Διάθεση κρατικών πόρων
      
   
   Προκειμένου να συνιστά κρατική ενίσχυση οποιοδήποτε μέτρο ενίσχυσης, πρέπει κατ’ αρχάς να χορηγείται από το κράτος ή με κρατικούς πόρους. Βάσει της συμφωνίας που υπεγράφη τον Οκτώβριο 2003 μεταξύ υπουργείου Οικονομικών και συνταξιοδοτικού ταμείου δημοσίων υπαλλήλων, το δημόσιο θα καταβάλλει στο συνταξιοδοτικό ταμείο εξ ονόματος της Sementsverksmiðjan hf. τα ποσά που αυτή οφείλει. Κατά τον χρόνο υπογραφής της συμφωνίας, οι υποχρεώσεις της Sementsverksmiðjan hf. προς το συνταξιοδοτικό ταμείο για καταβολή συντάξεων σε ήδη συνταξιοδοτηθέντες υπαλλήλους της υπολογίζονταν σε 412 εκατ. ISK. Επιπλέον, οι μελλοντικές υποχρεώσεις για τους εν ενεργεία υπαλλήλους της εταιρείας που ήταν ασφαλισμένοι στο τμήμα B του συνταξιοδοτικού ταμείου υπολογίζονταν μεταξύ 10 και 15 εκατ. ISK. Η ανάληψη συνταξιοδοτικών υποχρεώσεων και η καταβολή αυτών από το δημόσιο ταμείο συνεπάγεται διάθεση κρατικών πόρων.
   1.3.2.   
         Ευνοϊκή μεταχείριση ορισμένων επιχειρήσεων ή κλάδων παραγωγής
      
   
   Κατά δεύτερον, το μέτρο ενίσχυσης πρέπει να παρέχει στον δικαιούχο πλεονέκτημα που τον απαλλάσσει από δαπάνες οι οποίες κανονικά καλύπτονται από ίδιους πόρους.
   Το δημόσιο ανέλαβε το χρέος της Sementsverksmiðjan hf. προς το συνταξιοδοτικό ταμείο δημοσίων υπαλλήλων για την καταβολή συντάξεων στους υπαλλήλους της. Η Sementsverksmiðjan hf. είχε ιδρυθεί το 1955 ως επιχείρηση του δημόσιου τομέα. Οι εργαζόμενοι στην τσιμεντοβιομηχανία, η οποία ονομαζόταν τότε Κρατικά Τσιμέντα Ισλανδίας, ήταν ασφαλισμένοι στο συνταξιοδοτικό ταμείο δημοσίων υπαλλήλων όπως κάθε άλλος δημόσιος υπάλληλος.
   Το 1997, το κράτος προέβη σε μεταρρύθμιση του συνταξιοδοτικού ταμείου δημοσίων υπαλλήλων. Έγινε αναλογιστική εκτίμηση των υποχρεώσεων του ταμείου από μελλοντική καταβολή συντάξεων στους ασφαλισμένους, τα αποτελέσματα της οποίας συγκρίθηκαν με τα περιουσιακά στοιχεία του ταμείου και το μερίδιο των υποχρεώσεων διαφόρων εργοδοτών για ασφαλισμένους υπαλλήλους τους. Οι υποχρεώσεις του συνταξιοδοτικού ταμείου δημοσίων υπαλλήλων προς τους συνταξιούχους υπαλλήλους της Sementsverksmiðjan hf. στα τέλη του 1996 ανέρχονταν σε 400 εκατ. ISK (30).
   Το δημόσιο κατέβαλε την οφειλή στο συνταξιοδοτικό ταμείο δημοσίων υπαλλήλων με έκδοση εταιρικών ομολόγων. Η εν λόγω υποχρέωση παρέμεινε στους λογαριασμούς της Sementsverksmiðjan hf. έως τις 23 Οκτωβρίου 2003, οπότε το δημόσιο ανέλαβε τις οφειλές της Sementsverksmiðjan hf. προς το συνταξιοδοτικό ταμείο. Οι εν λόγω οφειλές αφορούσαν αφενός την καταβολή συντάξεων σε υπαλλήλους της Sementsverksmiðjan hf. που είχαν ήδη συνταξιοδοτηθεί κατά τον χρόνο προσδιορισμού των οφειλών το 1997 και αφετέρου την εκτιμώμενη καταβολή συντάξεων σε 5 υπαλλήλους που εξακολουθούσαν να εργάζονται στην Sementsverksmiðjan hf. και να είναι ασφαλισμένοι στο τμήμα B του συνταξιοδοτικού ταμείου δημοσίων υπαλλήλων (31).
   Στον βαθμό κατά τον οποίο η καταβολή συνταξιοδοτικών εισφορών συγκαταλέγεται στις δαπάνες στις οποίες πρέπει να υποβληθεί μια επιχείρηση στο πλαίσιο της τρέχουσας διαχείρισης των συνήθων δραστηριοτήτων της, η ανάληψη των εν λόγω υποχρεώσεων από το δημόσιο απάλλαξε την Sementsverksmiðjan hf. από λειτουργικές δαπάνες. Με την ενέργειά του αυτή, το κράτος παρέσχε επιλεκτικό πλεονέκτημα στην εν λόγω επιχείρηση, δεδομένου ότι οι λοιπές επιχειρήσεις υποχρεούνται να καλύπτουν το σύνολο των συνταξιοδοτικών τους υποχρεώσεων έναντι των εργαζομένων τους.
   1.3.3.   
         Στρέβλωση του ανταγωνισμού και επίδραση στις συναλλαγές μεταξύ των συμβαλλομένων μερών
      
   
   Τρίτον, το μέτρο ενίσχυσης πρέπει να στρεβλώνει τον ανταγωνισμό και να επηρεάζει τις συναλλαγές μεταξύ των συμβαλλόμενων μερών.
   Οι επιχειρήσεις που αποκτούν οικονομικό πλεονέκτημα από το κράτος, το οποίο τις απαλλάσσει από μέρος των δαπανών στις οποίες θα έπρεπε να υποβληθούν στο πλαίσιο της τρέχουσας διαχείρισης των δραστηριοτήτων τους, βρίσκονται σε πλεονεκτικότερη θέση έναντι των ανταγωνιστών τους, οι οποίοι δεν έχουν αυτό το πλεονέκτημα. Στην αγορά τσιμέντου εντός του ΕΟΧ υπάρχει ανταγωνισμός. Επί του παρόντος, στην ισλανδική αγορά τσιμέντου δραστηριοποιούνται δύο εταιρίες, η Sementsverksmiðjan hf. και η Aalborg Portland Íslandi ehf. Κάθε πλεονέκτημα που παραχωρείται στην Sementsverksmiðjan hf. και μειώνει τις συνήθεις λειτουργικές της δαπάνες τοποθετεί τη συγκεκριμένη επιχείρηση σε πλεονεκτικότερη θέση έναντι του άλλου πραγματικού ανταγωνιστή της ή άλλων πιθανών ανταγωνιστών της στην ισλανδική αγορά τσιμέντου, οι οποίοι δεν έχουν αυτό το πλεονέκτημα. Συνεπώς, η ενίσχυση που χορηγήθηκε από το κράτος στην Sementsverksmiðjan hf. έχει ως αποτέλεσμα τη στρέβλωση του ανταγωνισμού.
   Τέταρτον, το κοινοποιούμενο μέτρο πρέπει να επηρεάζει τις συναλλαγές μεταξύ των συμβαλλομένων στη συμφωνία ΕΟΧ προκειμένου να έχει εφαρμογή το άρθρο 61 παράγραφος 1 της συμφωνίας ΕΟΧ.
   Ο άμεσος ανταγωνιστής της Sementsverksmiðjan hf. στην ισλανδική αγορά είναι θυγατρική επιχείρηση που εδρεύει σε άλλο κράτος το οποίο συνυπογράφει τη συμφωνία ΕΟΧ και δεν παράγει τσιμέντο στην Ισλανδία, αλλά το εισάγει στην Ισλανδία από άλλες χώρες του ΕΟΧ. Για τον λόγο αυτό, το μέτρο επηρεάζει τις συναλλαγές μεταξύ των συμβαλλομένων στη συμφωνία ΕΟΧ υπό την έννοια του άρθρου 61 παράγραφος 1 της συμφωνίας ΕΟΧ.
   1.3.4.   
         Συμπεράσματα
      
   
   Με βάση τα ανωτέρω, η Αρχή καταλήγει στο συμπέρασμα ότι το κράτος χορήγησε κρατική ενίσχυση στην Sementsverksmiðjan hf. με την ανάληψη των συνταξιοδοτικών της υποχρεώσεων δυνάμει της συμφωνίας που υπεγράφη τον Οκτώβριο 2003 μεταξύ υπουργείου Οικονομικών και συνταξιοδοτικού ταμείου δημοσίων υπαλλήλων.
   2.   ΔΙΑΔΙΚΑΣΤΙΚΕΣ ΑΠΑΙΤΗΣΕΙΣ
   
   Σύμφωνα με την παράγραφο 3 του άρθρου 1 του μέρους I του πρωτοκόλλου 3 της συμφωνίας περί Εποπτείας και Δικαστηρίου, «η Εποπτεύουσα Αρχή της ΕΖΕΣ ενημερώνεται εγκαίρως περί των σχεδίων που αποβλέπουν να θεσπίσουν ή να τροποποιήσουν καθεστώτα ενίσχυσης, ώστε να δύναται να υποβάλει τις παρατηρήσεις της (…). Το ενδιαφερόμενο κράτος δεν δύναται να εφαρμόσει τα σχεδιαζόμενα μέτρα πριν από την έκδοση τελικής απόφασης».
   Παρότι, με την επιστολή της 29ης Αυγούστου 2003, οι ισλανδικές αρχές κοινοποίησαν τη σχεδιαζόμενη πώληση των μετοχών της Sementsverksmiðjan hf. που κατέχει το δημόσιο, η εκ μέρους τους υπογραφή των ως άνω συμφωνιών έθεσε σε εφαρμογή μέτρο που δύναται να συνιστά κρατική ενίσχυση η οποία χορηγείται δυνάμει των ως άνω συμφωνιών πριν από τη λήψη οριστικής απόφασης επί της κοινοποίησης από την Αρχή. Για τον λόγο αυτό, η χορηγούμενη ενίσχυση στο πλαίσιο της εν λόγω συναλλαγής συνιστά παράνομη κρατική ενίσχυση υπό την έννοια του άρθρου 1 στοιχείο στ) του μέρους II του πρωτοκόλλου 3, ήτοι νέα ενίσχυση η οποία τίθεται σε εφαρμογή κατά παράβαση του άρθρου 1 παράγραφος 3 του μέρους I του ως άνω πρωτοκόλλου.
   3.   ΣΥΜΒΙΒΑΣΙΜΟ ΤΗΣ ΕΝΙΣΧΥΣΗΣ
   
   Σύμφωνα με το άρθρο 61 παράγραφος 3 στοιχείο γ) της συμφωνίας ΕΟΧ, οι ενισχύσεις για την προώθηση της ανάπτυξης ορισμένων οικονομικών δραστηριοτήτων ή οικονομικών περιοχών δύναται να θεωρηθεί ότι συμβιβάζονται με τη λειτουργία της συμφωνίας ΕΟΧ, εφόσον δεν αλλοιώνουν τους όρους των συναλλαγών κατά τρόπο που θα αντίκειτο προς το κοινό συμφέρον. Οι ενισχύσεις αναδιάρθρωσης πρέπει να εκτιμηθούν στο πλαίσιο των κατευθυντήριων γραμμών της Αρχής περί ενισχύσεων για τη διάσωση και την αναδιάρθρωση προβληματικών επιχειρήσεων (εφεξής «κατευθυντήριες γραμμές»).
   Στην απόφαση αριθ. 421/04/COL, η Αρχή επισήμαινε ότι οι ισλανδικές αρχές μέχρι εκείνη τη στιγμή δεν είχαν προβάλει επιχειρήματα ούτε είχαν προσκομίσει στοιχεία προκειμένου να εκτιμηθεί το συμβιβάσιμο της ενίσχυσης με τις κατευθυντήριες γραμμές. Οι ισλανδικές αρχές διαβίβασαν σχέδιο αναδιάρθρωσης της Sementsverksmiðjan hf. με επιστολή τους τον Φεβρουάριο 2005. Περαιτέρω, τον Φεβρουάριο 2008, υπέβαλλαν συμπληρωματικές πληροφορίες σχετικά με το σχέδιο αναδιάρθρωσης. Στη συνέχεια, η Αρχή θα εκτιμήσει κατά πόσον τα νέα αυτά στοιχεία τής επιτρέπουν να αποφανθεί ότι η ενίσχυση πληροί τις απαιτήσεις των κατευθυντήριων γραμμών (32).
   3.1.   ΕΦΑΡΜΟΣΤΕΕΣ ΚΑΤΕΥΘΥΝΤΗΡΙΕΣ ΓΡΑΜΜΕΣ
   Η χορήγηση της ενίσχυσης έγινε τον Οκτώβριο 2003, όταν το δημόσιο απάλλαξε την Sementsverksmiðjan hf. από τις συνταξιοδοτικές υποχρεώσεις της. Η εκτίμηση του συμβιβάσιμου του εν λόγω μέτρου ενίσχυσης θα βασιστεί στις κατευθυντήριες γραμμές του 1999 (33), οι οποίες ίσχυαν κατά τον χρόνο χορήγησης της ενίσχυσης.
   3.2.   ΠΡΟΒΛΗΜΑΤΙΚΗ ΕΠΙΧΕΙΡΗΣΗ
   Σύμφωνα με το τμήμα 16.2.1 των κατευθυντήριων γραμμών, για τους σκοπούς των κατευθυντήριων γραμμών εταιρεία θεωρείται προβληματική επιχείρηση, σε κάθε περίπτωση και ανεξαρτήτως μεγέθους, εφόσον έχει απολέσει άνω του 50 % του εγγεγραμμένου κεφαλαίου της και ποσοστό άνω του 25 % του κεφαλαίου αυτού έχει απολεσθεί στη διάρκεια των δώδεκα τελευταίων μηνών. Ανεξάρτητα από τη μορφή της εταιρείας, για τις κατευθυντήριες γραμμές μια επιχείρηση θεωρείται προβληματική εφόσον πληροί τις προϋποθέσεις του εθνικού δικαίου που τη διέπει για υπαγωγή σε συλλογική πτωχευτική διαδικασία. Οι συνήθεις ενδείξεις μιας προβληματικής επιχείρησης είναι αύξηση των ζημιών, μείωση του κύκλου εργασιών, διόγκωση των αποθεμάτων, πλεονάζουσα παραγωγική ικανότητα, φθίνουσα ταμειακή ροή, αυξανόμενη δανειοληψία, αύξηση της επιβάρυνσης από τόκους και μείωση ή εκμηδενισμός της αξίας του καθαρού ενεργητικού.
   Το εγγεγραμμένο κεφάλαιο της Sementsverksmiðjan hf. μειώθηκε από 1 096 εκατ. ISK το 2000 σε 458 εκατ. ISK το 2003. Ο κύκλος εργασιών της εταιρείας μειώθηκε από 1,06 δισ. ISK το 2000 σε 863 εκατ. ISK το 2001 και 598 εκατ. ISK το 2002. Οι πωλήσεις της εταιρείας μειώθηκαν από […] το 2000 σε […] το 2001 και […] το 2002. Κατά συνέπεια, η παραγωγή μειώθηκε σε ποσοστό άνω του […] %. Κατά το ίδιο διάστημα, παρατηρήθηκε ραγδαία επιδείνωση των λειτουργικών αποτελεσμάτων. Η Sementsverksmiðjan hf. είχε κέρδη ύψους 70 εκατ. ISK το 2000, έναντι ζημιών ύψους 230 εκατ. ISK το 2001. Οι ζημίες της εταιρείας το 2002 ανήλθαν σε 220 εκατ. ISK. Μεταξύ 2000 και 2002, τα συνολικά χρέη της Sementsverksmiðjan hf. αυξήθηκαν από 733 εκατ. ISK σε 1 157 εκατ. ISK. Το κυκλοφορούν ενεργητικό μειώθηκε από 750 εκατ. ISK σε 640 εκατ. ISK.
   Στους ετήσιους λογαριασμούς της Sementsverksmiðjan hf. για το 2002, οι λογιστές εξέφρασαν σοβαρές ανησυχίες για την οικονομική κατάσταση της εταιρείας. Οι συσσωρευμένες ζημίες και η μεγάλη πιθανότητα συνεχιζόμενων λειτουργικών ζημιών το 2003 οδηγούσαν στο συμπέρασμα ότι ήταν αμφίβολο κατά πόσον η εταιρεία θα είχε τη δυνατότητα να συνεχίσει τη λειτουργία της.
   Σύμφωνα με τις διευκρινίσεις και τα στοιχεία που παρασχέθηκαν από τις ισλανδικές αρχές, η Sementsverksmiðjan hf. βρισκόταν στα πρόθυρα χρεοκοπίας και ήταν αδύνατον να ανακάμψει μόνο με τους δικούς της πόρους.
   Δεδομένων των ανωτέρω, η Αρχή θεωρεί ότι η Sementsverksmiðjan hf. ήταν προβληματική επιχείρηση υπό την έννοια των κατευθυντήριων γραμμών κατά τον χρόνο χορήγησης της ενίσχυσης.
   3.3.   ΟΡΙΣΜΟΣ ΤΗΣ ΕΝΙΣΧΥΣΗΣ ΓΙΑ ΤΗΝ ΑΝΑΔΙΑΡΘΡΩΣΗ ΠΡΟΒΛΗΜΑΤΙΚΩΝ ΕΠΙΧΕΙΡΗΣΕΩΝ
   Η ενίσχυση για την αναδιάρθρωση προβληματικών επιχειρήσεων πρέπει να βασίζεται σε υλοποιήσιμο, συγκροτημένο και διεξοδικό σχέδιο αποκατάστασης της μακροπρόθεσμης βιωσιμότητας της επιχείρησης. Σύμφωνα με το τμήμα 16.2.2 των κατευθυντήριων γραμμών, η αναδιάρθρωση συνήθως περιλαμβάνει ένα ή περισσότερα από τα ακόλουθα στοιχεία: αναδιοργάνωση και εξορθολογισμό των δραστηριοτήτων της επιχείρησης σε αποτελεσματικότερη βάση, μέτρο που κατά κανόνα συνεπάγεται την εγκατάλειψη ζημιογόνων δραστηριοτήτων, αναδιάρθρωση των υφιστάμενων δραστηριοτήτων που μπορούν να καταστούν εκ νέου ανταγωνιστικές και, ενδεχομένως, διαφοροποίηση του αντικειμένου της επιχείρησης προς την κατεύθυνση της ανάπτυξης νέων βιώσιμων δραστηριοτήτων. Η υλική αναδιάρθρωση πρέπει συνήθως να συνοδεύεται και από χρηματοοικονομική αναδιάρθρωση (εισροές κεφαλαίου, μείωση του χρέους). Τονίζεται, εντούτοις, στις κατευθυντήριες γραμμές ότι τα μέτρα αναδιάρθρωσης δεν πρέπει να περιορίζονται σε χρηματοοικονομική ενίσχυση για την αποκατάσταση των ζημιών του παρελθόντος χωρίς να κατατείνουν στην άρση των αιτίων που προκάλεσαν τις ζημίες.
   Το σχέδιο αναδιάρθρωσης της Sementsverksmiðjan hf. περιλαμβάνει ευρύ φάσμα μέτρων. Καλύπτει τη χρηματοοικονομική αναδιάρθρωση της εταιρείας, την αναδιάρθρωση του εργατικού δυναμικού και του κόστους παραγωγής, καθώς και την ενσωμάτωση εναλλακτικών πηγών εσόδων. Συνεπώς, λαμβάνοντας υπόψη τις διατάξεις των κατευθυντήριων γραμμών, το εν λόγω σχέδιο αναδιάρθρωσης δεν περιορίζεται στη χρηματοοικονομική αναδιάρθρωση, αλλά προβλέπει και την αναδιάρθρωση διαφόρων άλλων πτυχών της λειτουργίας της Sementsverksmiðjan hf. Επομένως, η συγκεκριμένη μορφή ενίσχυσης εξαρχής έπρεπε να εκτιμηθεί στο πλαίσιο των κατευθυντήριων γραμμών περί ενισχύσεων για τη διάσωση και την αναδιάρθρωση προβληματικών επιχειρήσεων.
   3.4.   ΟΡΟΙ ΕΓΚΡΙΣΗΣ ΤΩΝ ΕΝΙΣΧΥΣΕΩΝ ΑΝΑΔΙΑΡΘΡΩΣΗΣ
   Οι κρατικές ενισχύσεις για την αναδιάρθρωση προβληματικών επιχειρήσεων θεωρούνται νόμιμες μόνο υπό συγκεκριμένες προϋποθέσεις, π.χ. πρέπει να δικαιολογούνται από τους στόχους της κοινωνικής ή της περιφερειακής πολιτικής, την ανάγκη να συνεκτιμηθεί ο ευεργετικός ρόλος των μικρομεσαίων επιχειρήσεων (ΜΜΕ) στην οικονομία ή την επιθυμία διατήρησης της ανταγωνιστικής δομής της αγοράς εφόσον το κλείσιμο της επιχείρησης θα μπορούσε να οδηγήσει σε μονοπωλιακές ή αυστηρά ολιγοπωλιακές καταστάσεις.
   3.4.1.   
         Αποκατάσταση της βιωσιμότητας
      
   
   Σύμφωνα με το τμήμα 16.3.2.2(β) των κατευθυντήριων γραμμών, προϋπόθεση για τη χορήγηση της ενίσχυσης πρέπει να είναι η εφαρμογή του σχεδίου αναδιάρθρωσης, το οποίο πρέπει να εγκριθεί από την Αρχή. Το σχέδιο αναδιάρθρωσης, του οποίου η διάρκεια πρέπει να είναι όσο το δυνατόν βραχύτερη, πρέπει να επιτρέπει την αποκατάσταση της μακροπρόθεσμης βιωσιμότητας της επιχείρησης μέσα σε εύλογο χρονικό διάστημα και να βασίζεται σε ρεαλιστικές υποθέσεις όσον αφορά τις μελλοντικές συνθήκες λειτουργίας. Η ενίσχυση αναδιάρθρωσης πρέπει να συνδέεται με ένα βιώσιμο σχέδιο αναδιάρθρωσης, το οποίο το ενδιαφερόμενο κράτος ΕΖΕΣ αναλαμβάνει τη δέσμευση να εφαρμόσει. Το εν λόγω σχέδιο πρέπει να υποβληθεί στην Αρχή με όλες τις αναγκαίες διευκρινίσεις, και ιδίως να συνοδεύεται από μελέτη αγοράς.
   Η βελτίωση της βιωσιμότητας πρέπει να προκύπτει κατά κύριο λόγο από τη λήψη εσωτερικών μέτρων που περιλαμβάνονται στο σχέδιο αναδιάρθρωσης. Δεν μπορεί να βασίζεται σε εξωγενείς παράγοντες τους οποίους δεν μπορεί να επηρεάσει σε σημαντικό βαθμό η επιχείρηση, όπως διακυμάνσεις των τιμών ή της ζήτησης, παρά μόνον εφόσον οι υποθέσεις που διατυπώνονται για την αγορά τυγχάνουν γενικής αποδοχής. Η αναδιάρθρωση πρέπει να συνεπάγεται την εγκατάλειψη δραστηριοτήτων οι οποίες θα παρέμεναν ζημιογόνες για διαρθρωτικούς λόγους ακόμη και μετά την αναδιάρθρωση.
   Σύμφωνα με το τμήμα 16.3.2.2(β) των κατευθυντήριων γραμμών, στο σχέδιο αναδιάρθρωσης απαιτείται να περιγράφονται οι περιστάσεις που προκάλεσαν τις δυσχέρειες της επιχείρησης, ούτως ώστε να είναι δυνατόν να εξακριβωθεί κατά πόσον τα προτεινόμενα μέτρα είναι ενδεδειγμένα. Πρέπει να λαμβάνονται υπόψη, μεταξύ άλλων, η παρούσα κατάσταση και οι μελλοντικές προοπτικές της προσφοράς και της ζήτησης στην αγορά των σχετικών προϊόντων, με προβλέψεις που αντικατοπτρίζουν την αισιόδοξη, την απαισιόδοξη και την ενδιάμεση εκδοχή και προσδιορίζουν τα ιδιαίτερα πλεονεκτήματα και τις αδυναμίες της επιχείρησης. Το σχέδιο πρέπει να επιτρέπει στην επιχείρηση να αποκτήσει προοδευτικά μια νέα διάρθρωση που να της προσδίδει προοπτικές μακροπρόθεσμης βιωσιμότητας και να της παρέχει τη δυνατότητα να επιβιώνει αυτοδύναμα.
   Το σχέδιο πρέπει να προβλέπει μια μεταστροφή της επιχείρησης που θα της παρέχει τη δυνατότητα να καλύπτει όλα της τα έξοδα μετά την ολοκλήρωση της αναδιάρθρωσης, συμπεριλαμβανομένων των αποσβέσεων και των χρηματοοικονομικών δαπανών. Σύμφωνα με τις κατευθυντήριες γραμμές, η προσδοκώμενη απόδοση των κεφαλαίων πρέπει να είναι τέτοια ώστε η αναδιαρθρωμένη επιχείρηση να μπορεί να αντιμετωπίσει τον ανταγωνισμό στην αγορά με τις δικές της δυνάμεις.
   Το σχέδιο αναδιάρθρωσης της Sementsverksmiðjan hf. περιλαμβάνει τέσσερα διαφορετικά μέτρα:
   
               —
            
            
               χρηματοοικονομική αναδιάρθρωση·
            
         
               —
            
            
               αναδιάρθρωση του εργατικού δυναμικού·
            
         
               —
            
            
               αναδιάρθρωση του κόστους παραγωγής·
            
         
               —
            
            
               εναλλακτικές πηγές εσόδων.
            
         Σύμφωνα με τις ισλανδικές αρχές, ένα από τα σημαντικότερα μέτρα για την αναδιάρθρωση αφορούσε τη μείωση των χρεών μέσω πώλησης περιουσιακών στοιχείων. Το φθινόπωρο του 2003, η Sementsverksmiðjan hf. ρευστοποίησε όλα τα περιουσιακά στοιχεία της που δεν συνδέονταν άμεσα με την παραγωγή και διανομή τσιμέντου στην ισλανδική αγορά. Με τα έσοδα που αποκόμισε από την πώληση, κατόρθωσε να μειώσει τα υπάρχοντα χρέη και τουλάχιστον να περιστείλει τις λειτουργικές ζημίες. Τα συνολικά έσοδα από την πώληση περιουσιακών στοιχείων ανήλθαν σε 580 εκατ. ISK και διοχετεύθηκαν στη μείωση των μακροπρόθεσμων και βραχυπρόθεσμων χρεών. Κεντρικός στόχος της εταιρείας ήταν να ελαχιστοποιήσει τις κεφαλαιουχικές δαπάνες στη διάρκεια της περιόδου αναδιάρθρωσης. Ακολούθησε επαναδιαπραγμάτευση όλων των υπόλοιπων μακροπρόθεσμων χρεών, ούτως ώστε η εταιρεία να μην είναι αναγκασμένη να αποπληρώσει αρχικά κεφάλαια δανείων για διάστημα δύο ετών μετά την πώληση.
   Σύμφωνα με τα στοιχεία που υποβλήθηκαν, το δυσκολότερο μέρος της αναδιάρθρωσης της εταιρείας αφορούσε την επαναδιαπραγμάτευση των χρεών με τους πιστωτές. Φαίνεται ότι η εταιρεία είχε αυξήσει σημαντικά τον βραχυπρόθεσμο και μακροπρόθεσμο δανεισμό της κατά την τριετία που προηγήθηκε της πώλησης, λόγω των ζημιών που είχε. Είχε συνάψει δάνεια με διάφορα πιστωτικά ιδρύματα, τα οποία θεωρούσαν τα δάνεια που χορηγούσαν στην Sementsverksmiðjan hf. ως δάνεια προς το δημόσιο και δεν ήταν διατεθειμένα να χορηγήσουν περαιτέρω πιστώσεις στην εταιρεία μετά την ιδιωτικοποίησή της παρά μόνον μετά την αποπληρωμή των εκκρεμών οφειλών. Συνεπώς, ήταν αναγκαίο να μειωθεί σημαντικά το επίπεδο δανεισμού και τούτο επιτεύχθηκε μέσω της πώλησης περιουσιακών στοιχείων τα οποία δεν ήταν απαραίτητα για την παραγωγή και/ή διανομή τσιμέντου.
   Σύμφωνα με τις ισλανδικές αρχές, «ήταν ζωτικής σημασίας για τις [οικονομικές] διαπραγματεύσεις να απαλειφθούν από τον ισολογισμό της εταιρείας οι συνταξιοδοτικές οφειλές, ώστε να είναι σε θέση να παρουσιάσει ένα βιώσιμο και πειστικό χρονοδιάγραμμα αποπληρωμής. Είναι σαφές, και αυτή ήταν η γνώμη και των αγοραστών και των πιστωτών, ότι η εταιρεία δεν θα μπορούσε να εξυπηρετήσει και το συνταξιοδοτικό χρέος και τα υπόλοιπα βραχυπρόθεσμα και μακροπρόθεσμα δάνεια που είχε συνάψει διατηρώντας παράλληλα ένα κρίσιμο επίπεδο επενδύσεων σε πάγια που θα της επέτρεπε να συνεχίσει τη λειτουργία της».
   Η απαλλαγή από τις συνταξιοδοτικές οφειλές με παράλληλη μερική αποπληρωμή άλλων χρεών αποτελούσε ουσιώδη προϋπόθεση για την έγκριση της χρηματοοικονομικής αναδιάρθρωσης.
   Κατά τον χρόνο της πώλησής της, η Sementsverksmiðjan hf. απασχολούσε 63 εργαζομένους. Από την ανάλυση των οικονομικών χαρακτηριστικών της επιχείρησης και της αγοράς στην οποία δραστηριοποιείτο προέκυψε το συμπέρασμα ότι το εργατικό δυναμικό θα έπρεπε να μειωθεί κατά τουλάχιστον 20 εργαζομένους. Για τη λειτουργία του εργοστασίου απαιτούνταν τουλάχιστον 41 εργαζόμενοι. Η καταγγελία των συμβάσεων με τους πλεονάζοντες εργαζομένους είχε ως αποτέλεσμα, λόγω της μακράς προϋπηρεσίας ορισμένων εργαζομένων, την καταβολή υψηλών αποζημιώσεων.
   Επιπλέον, η εταιρεία εφάρμοζε σύστημα παροχής πριμ παραγωγικότητας στους περισσότερους εργαζομένους. Το ποσό το οποίο διανέμετο στους εργαζομένους ήταν σταθερό, επομένως το κόστος του πριμ παραγωγικότητας παρέμενε αμετάβλητο για την εταιρεία ανεξάρτητα από τον αριθμό των εργαζομένων. Ξεκίνησαν διαπραγματεύσεις με το σωματείο των εργαζομένων προκειμένου η εφαρμογή του πριμ παραγωγικότητας να γίνεται κατά εργαζόμενο και η μείωση του συνολικού αριθμού των εργαζομένων να αντιστοιχεί σε μείωση του συνολικού ποσού που καταβάλλεται για πριμ παραγωγικότητας.
   Σύμφωνα με τις ισλανδικές αρχές, το σημαντικότερο μέτρο αφορούσε την επαναδιαπραγμάτευση των τιμών των πρώτων υλών. Πέραν τούτου, μεταβλήθηκε η σύσταση του τσιμέντου προκειμένου να μειωθεί το κόστος της ενέργειας για την παραγωγή του.
   Όσον αφορά την επαναδιαπραγμάτευση των τιμών των πρώτων υλών, σημαντικό τμήμα του μεταβλητού λειτουργικού κόστους της Sementsverksmiðjan hf. συνδεόταν με τις τιμές στη διεθνή/εθνική αγορά και δεν ήταν δυνατόν να μεταβληθεί. Αυτό ίσχυε για τον άνθρακα, το ηλεκτρικό ρεύμα, τη σκόνη χαλαζία και άλλες πρώτες ύλες. Παρά ταύτα, η τιμή για την προμήθεια της άμμου με όστρακα, της σημαντικότερης εγχώριας πρώτης ύλης, θα μπορούσε να μειωθεί κατά […] %. Διαπραγματεύσεις θα μπορούσαν να γίνουν και για άλλες εγχώριες πρώτες ύλες.
   Εξάλλου, ως εναλλακτική πηγή εσόδων και ως μέσο μείωσης του συνολικού κόστους καυσίμων, η Sementsverksmiðjan hf. είχε ξεκινήσει την καύση υγρών αποβλήτων.
   Βάσει των μέτρων που περιγράφηκαν παραπάνω, η Αρχή κρίνει ότι το σχέδιο αναδιάρθρωσης της Sementsverksmiðjan hf. συμμορφώνεται με τους όρους των κατευθυντήριων γραμμών. Στο σχέδιο αναδιάρθρωσης περιγράφονται οι περιστάσεις που οδήγησαν την Sementsverksmiðjan hf. σε δυσχέρειες. Η Sementsverksmiðjan hf. δεν ήταν σε θέση να αντιμετωπίσει τον ανταγωνισμό και την οικονομική κάμψη στον κλάδο των κατασκευών στις αρχές της δεκαετίας του 2000. Το σχέδιο προέβλεπε πλήρη χρηματοοικονομική αναδιάρθρωση με επαναδιαπραγμάτευση του χρέους με τους πιστωτές και ανάληψη των συνταξιοδοτικών υποχρεώσεων προς το συνταξιοδοτικό ταμείο δημοσίων υπαλλήλων από το δημόσιο. Η χρηματοοικονομική αναδιάρθρωση συνοδευόταν από μέτρα υλικής αναδιάρθρωσης, συμπεριλαμβανομένης της αναδιάρθρωσης του εργατικού δυναμικού (απολύσεις, επαναδιαπραγμάτευση των κινήτρων προς τους εργαζομένους), και ιδίως από αναδιάρθρωση του κόστους παραγωγής, η οποία αποτελούσε και το πλέον πολυδάπανο τμήμα του σχεδίου αναδιάρθρωσης. Το κόστος παραγωγής μειώθηκε, μεταβλήθηκε η σύσταση του τσιμέντου, έγινε επαναδιαπραγμάτευση των συμβάσεων με προμηθευτές και αναλήφθηκαν πρωτοβουλίες στην αγορά για την αύξηση των εσόδων. Το σχέδιο αναδιάρθρωσης της Sementsverksmiðjan hf. προέβλεπε αποκατάσταση της βιωσιμότητας εντός σύντομου χρονικού διαστήματος (δύο ετών) – μάλλον εύλογος χρονικός ορίζοντας. Το σχέδιο έχει πλέον εφαρμοστεί πλήρως και επέτρεψε στην εταιρεία να αντιμετωπίζει τον ανταγωνισμό στην αγορά με τις δικές της δυνάμεις. Για τους λόγους αυτούς, βάσει των στοιχείων που προσκομίστηκαν από τις ισλανδικές αρχές, η Αρχή θεωρεί ότι το σχέδιο αναδιάρθρωσης της Sementsverksmiðjan hf. συμμορφώνεται με τις απαιτήσεις του τμήματος 16.3.2.2(β) των κατευθυντήριων γραμμών.
   3.4.2.   
         Αποφυγή αθέμιτων στρεβλώσεων του ανταγωνισμού
      
   
   Σύμφωνα με το τμήμα 16.3.2.2(γ) των κατευθυντήριων γραμμών, απαιτείται η λήψη μέτρων για να ελαχιστοποιηθούν στον μέγιστο δυνατό βαθμό τυχόν αρνητικές επιπτώσεις της ενίσχυσης στους ανταγωνιστές, ειδάλλως η ενίσχυση θεωρείται ότι αντίκειται στο κοινό συμφέρον και, συνεπώς, δεν συμβιβάζεται με τη λειτουργία της συμφωνίας ΕΟΧ. Ο εν λόγω όρος συνήθως μεταφράζεται σε περιορισμό της παρουσίας που μπορεί να έχει η εταιρεία στη σχετική αγορά μετά τη λήξη της περιόδου αναδιάρθρωσης. Σε περιπτώσεις στις οποίες το μέγεθος της σχετικής αγοράς είναι αμελητέο για τα μέτρα του ΕΟΧ ή η επιχείρηση κατέχει αμελητέο μερίδιο της σχετικής αγοράς, θεωρείται ότι δεν συντρέχει αθέμιτη στρέβλωση του ανταγωνισμού.
   Σύμφωνα με το τμήμα 16.3.2.2(γ) των κατευθυντήριων γραμμών, η Αρχή καθορίζει την έκταση του περιορισμού ή της μείωσης που απαιτείται προκειμένου να αποφευχθούν αθέμιτες στρεβλώσεις του ανταγωνισμού βάσει της μελέτης της αγοράς που επισυνάπτεται στο σχέδιο αναδιάρθρωσης ή, εφόσον έχει κινηθεί διαδικασία έρευνας, βάσει των στοιχείων που υποβάλλουν τα ενδιαφερόμενα μέρη.
   Στην προκειμένη περίπτωση, η Αρχή κίνησε την επίσημη διαδικασία έρευνας τον Δεκέμβριο 2004 και την επέκτεινε τον Νοέμβριο 2006. Παρά ταύτα, δεν έλαβε παρατηρήσεις από τους ενδιαφερόμενους οι οποίες να στοιχειοθετούν ανάγκη επιβολής αντισταθμιστικών μέτρων ή να υποδηλώνουν την έκτασή τους.
   Οι κατευθυντήριες γραμμές επιφυλάσσουν ευνοϊκότερη μεταχείριση σε επιχειρήσεις η συνέχιση της λειτουργίας των οποίων κατά πάσα πιθανότητα δεν θα επηρεάσει σημαντικά τον ανταγωνισμό στον ΕΟΧ. Οι ισλανδικές αρχές υπέβαλαν μελέτη αγοράς για την Sementsverksmiðjan hf. και την ισλανδική αγορά τσιμέντου, τη μόνη αγορά στην οποία δραστηριοποιείται η εταιρεία. Σύμφωνα με την εν λόγω μελέτη, η συνολική αγορά τσιμέντου στην Ισλανδία είναι περιορισμένη, λόγω του μικρού πληθυσμού της χώρας. Στην αγορά τσιμέντου της Ισλανδίας δραστηριοποιούνται δύο εταιρείες, η Sementsverksmiðjan hf. και η Aalborg Portland Ísland hf. Η πρώτη παράγει και εμπορεύεται τσιμέντο και τσιμέντο σκωρίας, ενώ η δεύτερη εισάγει τσιμέντο από τη Δανία και το διανέμει στην Ισλανδία. Το 2002, η συνολική κατανάλωση τσιμέντου στην Ισλανδία ανήλθε σε 122 899 τόνους (34). Το 2002, η κατανάλωση τσιμέντου στην ΕΕ ανήλθε συνολικά σε 217,6 εκατ. τόνους. Επομένως, το μερίδιο της Ισλανδίας στην αγορά τσιμέντου του ΕΟΧ μπορεί να θεωρηθεί αμελητέο.
   Εξάλλου, σύμφωνα με το τμήμα 16.1(3) των κατευθυντήριων γραμμών, οι ενισχύσεις αναδιάρθρωσης θεωρείται ότι δικαιολογούνται όχι μόνο από τους στόχους της κοινωνικής ή της περιφερειακής πολιτικής, αλλά και από την επιθυμία διατήρησης της ανταγωνιστικής δομής της αγοράς εφόσον το κλείσιμο της επιχείρησης θα μπορούσε να οδηγήσει σε μονοπωλιακές ή αυστηρά ολιγοπωλιακές καταστάσεις. Αυτό θα συνέβαινε στην Ισλανδία σε περίπτωση εξαφάνισης της Sementsverksmiðjan hf. από την αγορά. Η αγορά τσιμέντου κατά πάσα πιθανότητα θα μετατρεπόταν σε μονοπωλιακή και θα εξαρτούνταν από τις εισαγωγές του μοναδικού ανταγωνιστή της στην ισλανδική αγορά τσιμέντου. Το γεγονός ότι η αγορά τσιμέντου της Ισλανδίας χαρακτηρίζεται είτε από μονοπωλιακές είτε από αυστηρά ολιγοπωλιακές καταστάσεις (δυοπώλιο) αποδεικνύει ότι η ελκυστικότητά της είναι πολύ μικρή και προσφέρει εξαιρετικά περιορισμένες δυνατότητες σε άλλους παίκτες, λόγω του πολύ μικρού μεγέθους της αγοράς και των μικρών δυνατοτήτων ανάπτυξης (βλέπε για το θέμα αυτό τα πορίσματα της προαναφερθείσας μελέτης αγοράς).
   Ως εκ τούτου, η Αρχή δεν θεωρεί αναγκαίο να απαιτήσει τη λήψη πρόσθετων μέτρων για τον περιορισμό της παρουσίας της εταιρείας στην αγορά.
   3.4.3.   
         Περιορισμός της ενίσχυσης στο ελάχιστο
      
   
   Σύμφωνα με το τμήμα 16.3.2.2(δ) των κατευθυντήριων γραμμών, το ποσό και η ένταση της ενίσχυσης πρέπει να περιορίζονται στο απολύτως ελάχιστο των εξόδων που απαιτούνται για την υλοποίηση της αναδιάρθρωσης, λαμβάνοντας υπόψη τους διαθέσιμους χρηματοοικονομικούς πόρους της επιχείρησης, των μετόχων της ή του επιχειρηματικού ομίλου στον οποίο ανήκει. Οι αποδέκτες της ενίσχυσης πρέπει καταρχήν να συμβάλλουν σημαντικά στο σχέδιο αναδιάρθρωσης με ίδιους πόρους, συμπεριλαμβανομένης της πώλησης περιουσιακών στοιχείων που δεν είναι απαραίτητα για την επιβίωση της επιχείρησης, ή με εξωτερική χρηματοδότηση σύμφωνα με τους όρους της αγοράς. Προκειμένου να περιοριστούν οι στρεβλώσεις, στο τμήμα 16.3.2.2(δ) των κατευθυντήριων γραμμών προβλέπεται ότι η μορφή υπό την οποία χορηγείται η ενίσχυση και το ποσό της πρέπει να είναι τέτοια ώστε να μην παρέχονται στην επιχείρηση πλεονάζοντα ρευστά διαθέσιμα τα οποία θα μπορούσε να χρησιμοποιήσει για επιθετικές δραστηριότητες που δεν σχετίζονται με τη διαδικασία αναδιάρθρωσης, ικανές να προξενήσουν στρεβλώσεις στην αγορά.
   Σύμφωνα με τις κατευθυντήριες γραμμές, η Αρχή εξετάζει το ύψος των υποχρεώσεων της επιχείρησης μετά την αναδιάρθρωση ή και έπειτα από τυχόν μείωση ή παράταση της προθεσμίας αποπληρωμής των χρεών της. Η Αρχή εξετάζει επίσης εάν μέρος της ενίσχυσης έχει διατεθεί για τη χρηματοδότηση νέων επενδύσεων που δεν είναι απαραίτητες για την αποκατάσταση της βιωσιμότητας της επιχείρησης. Σε κάθε περίπτωση, πρέπει να αποδειχθεί ότι η ενίσχυση χρησιμοποιείται μόνο για την αποκατάσταση της βιωσιμότητας της εταιρείας και δεν δίνει τη δυνατότητα στον αποδέκτη να αυξήσει την παραγωγική του ικανότητα κατά την εφαρμογή του σχεδίου αναδιάρθρωσης, παρά μόνο στον βαθμό που αυτό είναι απαραίτητο για την αποκατάσταση της βιωσιμότητας, ούτε επιφέρει αθέμιτες στρεβλώσεις στον ανταγωνισμό.
   Η αναδιάρθρωση της Sementsverksmiðjan hf. συνίστατο σε σημαντικό βαθμό στην εκποίηση περιουσιακών στοιχείων τα οποία δεν ήταν απαραίτητα για την επιβίωση της επιχείρησης, όπως γήπεδα και κτίρια αλλά και μετοχές και ομόλογα άλλων εταιρειών, τα οποία μπορούσε να διαθέσει έναντι ρευστού για να αποπληρώσει τα χρέη της. Εξάλλου, τα χρέη της εταιρείας αποπληρώθηκαν στον βαθμό που αυτό ήταν δυνατόν και έγινε επαναδιαπραγμάτευση για τις εκταμιεύσεις που ήταν απαραίτητες για τη συνέχιση της λειτουργίας της επιχείρησης. Αντίστοιχα, έγινε αναδιάρθρωση του εργατικού δυναμικού και του κόστους και της δομής παραγωγής, η οποία χρηματοδοτήθηκε από πόρους της επιχείρησης. Η μόνη παρέμβαση του κράτους συνίστατο στην ανάληψη των συνταξιοδοτικών υποχρεώσεων της Sementsverksmiðjan hf. μέχρι το ύψος των 425 εκατ. ISK περίπου. Τούτο θεωρήθηκε απαραίτητη προϋπόθεση από τους πιστωτές της εταιρείας, ώστε να καταστεί δυνατή η ανασυγκρότησή της. Ως εκ τούτου, η Αρχή συμπεραίνει ότι η ενίσχυση που χορηγήθηκε από το δημόσιο ταμείο περιορίστηκε στο ελάχιστο αναγκαίο, καθώς αφορούσε μόνον την ανάληψη από το ισλανδικό δημόσιο του χρέους της Sementsverksmiðjan hf. προς το συνταξιοδοτικό ταμείο δημοσίων υπαλλήλων.
   Οι δαπάνες για την αναδιάρθρωση μπορούν να συνοψιστούν ως εξής:
   
               
                           α)
                        
                        
                           επαναδιαπραγμάτευση με πιστωτές
                        
                     
            
               10 811 853 ISK
               2 648 904 ISK (αμοιβή για τη χρηματοοικονομική αναδιάρθρωση)
            
         
               
                           β)
                        
                        
                           αναδιάρθρωση εργατικού δυναμικού
                        
                     
            
               19 098 479 ISK
               2 702 963 ISK (αμοιβή για την αναδιάρθρωση του εργατικού δυναμικού)
            
         
               
                           γ)
                        
                        
                           αναδιάρθρωση του κόστους παραγωγής και εναλλακτικές πηγές εσόδων
                        
                     
            
               1 018 200 000 ISK
            
         
               
                           δ)
                        
                        
                           επαναποτίμηση περιουσιακών στοιχείων
                        
                     
            
               511 856 488 ISK
            
         Η Αρχή θεωρεί ότι η συμμετοχή του ισλανδικού δημοσίου στην αναδιάρθρωση της Sementsverksmiðjan hf. με την ανάληψη των συνταξιοδοτικών της υποχρεώσεων προς το συνταξιοδοτικό ταμείο δημοσίων υπαλλήλων συνιστά θεμελιώδες στοιχείο για την υλοποίηση της αναδιάρθρωσης της εταιρείας. Η ανάληψη των συνταξιοδοτικών υποχρεώσεων από το δημόσιο κρίθηκε από τους πιστωτές απαραίτητη προϋπόθεση για την αναδιαπραγμάτευση χρεών και οφειλών. Με τη χορήγηση αυτής της ενίσχυσης, το δημόσιο επέτρεψε στην Sementsverksmiðjan hf. να εξασφαλίσει τους απαραίτητους πόρους ώστε να χρηματοδοτήσει τα αμιγή μέτρα αναδιάρθρωσης.
   Παρότι η ανάληψη των συνταξιοδοτικών υποχρεώσεων δεν βάρυνε την Sementsverksmiðjan hf. αλλά το δημόσιο, δεν πρέπει να αποκλειστεί από την όλη εκτίμηση της αναδιάρθρωσης της Sementsverksmiðjan hf. Η ενίσχυση ήταν απαραίτητη για την εφαρμογή των διαφόρων μέτρων αναδιάρθρωσης. Λαμβάνοντας υπόψη το γεγονός αυτό και υπό το φως των αναγκαίων δαπανών προκειμένου να αποκατασταθεί η βιωσιμότητα της Sementsverksmiðjan hf., η Αρχή θεωρεί ότι το ποσό της ενίσχυσης για την αναδιάρθρωση περιορίστηκε στο ελάχιστο αναγκαίο.
   3.4.4.   
         Ενίσχυση αναδιάρθρωσης σε ενισχυόμενες περιοχές
      
   
   Σύμφωνα με το τμήμα 16.3.2.5 των κατευθυντήριων γραμμών, η Αρχή συνεκτιμά τις ανάγκες περιφερειακής ανάπτυξης κατά την εκτίμηση ενισχύσεων για την αναδιάρθρωση προβληματικών επιχειρήσεων σε ενισχυόμενες περιοχές. Στις ενισχυόμενες περιοχές, οι όροι έγκρισης των ενισχύσεων ενδέχεται να είναι λιγότερο αυστηροί, ιδίως όσον αφορά τη λήψη αντισταθμιστικών μέτρων. Τούτο, ωστόσο, δεν σημαίνει ότι η Αρχή θα υιοθετήσει μια προσέγγιση άκριτης έγκρισης κάθε ενίσχυσης για την αναδιάρθρωση προβληματικών επιχειρήσεων που είναι εγκατεστημένες σε ενισχυόμενες περιοχές συμβάλλοντας στην τεχνητή στήριξη επιχειρήσεων στις περιοχές αυτές. Αντιθέτως, θα είναι προς το συμφέρον των ενισχυόμενων περιοχών να αναπτύξουν βιώσιμες και αειφόρες εναλλακτικές δραστηριότητες το συντομότερο δυνατόν.
   Το εργοστάσιο της Sementsverksmiðjan hf. βρίσκεται στο Ακράνες, στην κεντροδυτική Ισλανδία. Η εν λόγω περιοχή καλύπτεται από τον χάρτη περιφερειακών ενισχύσεων της Ισλανδίας, όπως εγκρίθηκε με την απόφαση της Αρχής αριθ. 253/01/COL της 8ης Αυγούστου 2001. Η περιοχή χαρακτηρίζεται από ανεργία σε επίπεδα άνω του εθνικού μέσου όρου και μείωση του πληθυσμού. Το εργοστάσιο τσιμέντου λειτουργεί στο Ακράνες από το 1958 και αποτελεί σημαντικό στοιχείο της οικονομικής ζωής στην περιοχή. Σε μια πόλη με πληθυσμό περίπου 5 500 κατοίκους, το κλείσιμο του εν λόγω εργοστασίου θα είχε πολύ αρνητικές επιπτώσεις και θα ενέτεινε περαιτέρω τη συνεχιζόμενη μείωση του πληθυσμού και τον γενικότερο κοινωνικό και οικονομικό μαρασμό.
   3.4.5.   
         Πλήρης εφαρμογή του σχεδίου αναδιάρθρωσης
      
   
   Σύμφωνα με τις κατευθυντήριες γραμμές, η εταιρεία υποχρεούται να εφαρμόσει πλήρως το σχέδιο αναδιάρθρωσης που εγκρίθηκε από την Αρχή και να εκπληρώσει κάθε άλλη υποχρέωση που προβλέπεται στην απόφαση της Αρχής (35). Η μη εφαρμογή του σχεδίου ή η μη εκπλήρωση των λοιπών υποχρεώσεων δύναται να θεωρηθεί από την Αρχή κατάχρηση της ενίσχυσης.
   Το προβλεπόμενο χρονοδιάγραμμα του σχεδίου αναδιάρθρωσης παρατίθεται παρακάτω:
   
               Μέτρο
            
            
               Έναρξη αναδιάρθρωσης
            
            
               Ολοκλήρωση αναδιάρθρωσης
            
         
               Μέτρα χρηματοοικονομικής αναδιάρθρωσης (διαπραγμάτευση και αποπληρωμή χρεών με πιστωτικά ιδρύματα, ανάληψη συνταξιοδοτικών υποχρεώσεων από το δημόσιο)
            
            
               Σεπτέμβριος 2003
            
            
               Οκτώβριος 2003
            
         
               Αναδιάρθρωση του εργατικού δυναμικού (απολύσεις εργαζομένων, επαναδιαπραγμάτευση με τα σωματεία)
            
            
               Οκτώβριος 2003
            
            
               Απρίλιος 2004
            
         
               Αναδιάρθρωση του κόστους παραγωγής (επαναδιαπραγμάτευση τιμών με προμηθευτές, εναλλακτικά έσοδα και μείωση κόστους)
            
            
               Οκτώβριος 2003
            
            
               Δεκέμβριος 2004
            
         Το σχέδιο αναδιάρθρωσης προέβλεπε κερδοφορία μετά την αναδιάρθρωση της εταιρείας τον Ιούλιο 2005. Οι ισλανδικές αρχές ανέφεραν στην Αρχή ότι η Sementsverksmiðjan hf. είχε ολοκληρώσει το σχέδιο αναδιάρθρωσης και τα έσοδά της αντιστάθμιζαν τα έξοδα το 2005. Μεταξύ Ιουνίου 2003 και Μαΐου 2004, η Sementsverksmiðjan hf. είχε ζημίες ύψους 83 εκατ. ISK έναντι 250 εκατ. ISK το 2002. Μεταξύ Ιουνίου 2004 και Μαΐου 2005, η εταιρεία είχε κέρδη 22 εκατ. ISK.
   Τα ανωτέρω στοιχεία οδηγούν στο συμπέρασμα ότι το σχέδιο αναδιάρθρωσης της Sementsverksmiðjan hf. είχε τη βραχύτερη δυνατή διάρκεια, κατόρθωσε να αποκαταστήσει τη βιωσιμότητα της επιχείρησης εντός εύλογου χρονικού διαστήματος και, συνεπώς, βασιζόταν σε ρεαλιστικές υποθέσεις όσον αφορά τις μελλοντικές συνθήκες λειτουργίας.
   3.4.6.   
         Παρακολούθηση και ετήσια έκθεση
      
   
   Η Αρχή πρέπει να είναι σε θέση να εξακριβώνει την ορθή εφαρμογή του σχεδίου αναδιάρθρωσης. Αυτό επιτυγχάνεται συνήθως με λεπτομερείς εκθέσεις τις οποίες υποβάλλει σε τακτά διαστήματα προς την Αρχή το ενδιαφερόμενο κράτος ΕΖΕΣ. Στην προκειμένη περίπτωση, ωστόσο, η αναδιάρθρωση έχει ήδη ολοκληρωθεί με αποκατάσταση της βιωσιμότητας της επιχείρησης. Δεν εκκρεμούν μέτρα αναδιάρθρωσης, αντιθέτως έχουν όλα ολοκληρωθεί με επιτυχία. Συνεπώς, στην προκειμένη περίπτωση, δεν συντρέχει λόγος υποβολής εκθέσεων σχετικά με την εφαρμογή του σχεδίου αναδιάρθρωσης.
   3.5.   Η ΑΡΧΗ ΤΗΣ ΑΠΑΞ ΕΝΙΣΧΥΣΗΣ
   Προκειμένου να αποφευχθεί το ενδεχόμενο παροχής αθέμιτων ενισχύσεων, οι ενισχύσεις αναδιάρθρωσης χορηγούνται άπαξ. Κατά την κοινοποίηση σχεδιαζόμενης χορήγησης ενίσχυσης για την αναδιάρθρωση προβληματικών επιχειρήσεων στην Αρχή, σύμφωνα με το τμήμα 16.3.2.3 των κατευθυντήριων γραμμών απαιτείται το κράτος ΕΖΕΣ να διευκρινίσει κατά πόσον η εν λόγω επιχείρηση έχει λάβει ενίσχυση αναδιάρθρωσης στο παρελθόν, ακόμη και πριν από την έναρξη ισχύος των κατευθυντήριων γραμμών, ή άλλη μη κοινοποιηθείσα ενίσχυση.
   Οι ισλανδικές αρχές δήλωσαν ότι πληρείται ο όρος της άπαξ ενίσχυσης, καθώς και ότι η εταιρεία δεν έχει λάβει ενίσχυση στο παρελθόν ούτε προβλέπεται να λάβει ενίσχυση στο μέλλον.
   4.   ΣΥΜΠΕΡΑΣΜΑ
   
   Για τους παραπάνω λόγους, η Αρχή θεωρεί ότι η ενίσχυση που χορηγήθηκε στην Sementsverksmiðjan hf. υπό μορφή ανάληψης από το ισλανδικό δημόσιο των συνταξιοδοτικών υποχρεώσεων της εταιρείας συνιστά ενίσχυση για την αναδιάρθρωση προβληματικών επιχειρήσεων συμβατή με τη λειτουργία της συμφωνίας ΕΟΧ βάσει των διατάξεων των κατευθυντήριων γραμμών περί κρατικών ενισχύσεων για τη διάσωση και την αναδιάρθρωση προβληματικών επιχειρήσεων που ίσχυαν κατά τον χρόνο χορήγησης της ενίσχυσης,
   ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Η ανάληψη από το δημόσιο των συνταξιοδοτικών υποχρεώσεων της Sementsverksmiðjan hf. έναντι του συνταξιοδοτικού ταμείου δημοσίων υπαλλήλων συνιστά κρατική ενίσχυση υπό την έννοια του άρθρου 61 παράγραφος 1 της συμφωνίας ΕΟΧ.
   Άρθρο 2
   Η ενίσχυση που αναφέρεται στο άρθρο 1 συμβιβάζεται με τη λειτουργία της συμφωνίας ΕΟΧ βάσει του άρθρου 61 παράγραφος 3 στοιχείο γ) της συμφωνίας ΕΟΧ σε συνδυασμό με τις κατευθυντήριες γραμμές περί κρατικών ενισχύσεων για τη διάσωση και την αναδιάρθρωση προβληματικών επιχειρήσεων που εγκρίθηκαν από την Αρχή το 1999.
   Άρθρο 3
   Η παρούσα απόφαση απευθύνεται στη Δημοκρατία της Ισλανδίας.
   Άρθρο 4
   Το κείμενο στην αγγλική γλώσσα είναι το μόνο αυθεντικό.
   
      Βρυξέλλες, 28 Μαΐου 2008.
      
         
            Για την Εποπτεύουσα Αρχή της ΕΖΕΣ,
         
         Per SANDERUD
         
            Πρόεδρος
         
         Kristján Andri STEFÁNSSON
         
            Μέλος του Σώματος
         
      
   
   
      (1)  Εφεξής «Αρχή».
   
      (2)  Εφεξής «συμφωνία ΕΟΧ».
   
      (3)  Εφεξής «συμφωνία περί Εποπτείας και Δικαστηρίου».
   
      (4)  Εφεξής «πρωτόκολλο 3».
   
      (5)  Κατευθυντήριες γραμμές για την εφαρμογή και την ερμηνεία των άρθρων 61 και 62 της συμφωνίας ΕΟΧ και του άρθρου 1 του πρωτοκόλλου 3 της συμφωνίας περί Εποπτείας και Δικαστηρίου, οι οποίες εγκρίθηκαν και εκδόθηκαν από την Εποπτεύουσα Αρχή της ΕΖΕΣ στις 19 Ιανουαρίου 1994 και δημοσιεύθηκαν στην ΕΕ L 231 της 3.9.1994, σ. 1, και στο συμπλήρωμα ΕΟΧ αριθ. 32 της 3.9.1994. Οι κατευθυντήριες γραμμές τροποποιήθηκαν τελευταία στις 19 Δεκεμβρίου 2007 και καλούνται εφεξής «κατευθυντήριες γραμμές για τις κρατικές ενισχύσεις». Επικαιροποιημένη έκδοση των κατευθυντήριων γραμμών για τις κρατικές ενισχύσεις διατίθεται στον δικτυακό τόπο της Αρχής: http://www.eftasurv.int/fieldsofwork/fieldstateaid/guidelines/
   
      (6)  ΕΕ L 139 της 25.5.2006, σ. 37.
   
      (7)  Η απόφαση της Αρχής αριθ. 421/04/COL δημοσιεύθηκε στην ΕΕ C 117 της 19.5.2005, σ. 17, και στο συμπλήρωμα ΕΟΧ αριθ. 24 της 19.5.2005. Η απόφαση της Αρχής αριθ. 368/06/COL δημοσιεύθηκε στην ΕΕ C 77 της 5.4.2007, σ. 21, και στο συμπλήρωμα ΕΟΧ αριθ. 17 της 5.4.2007, σ. 1.
   
      (8)  Για περισσότερες πληροφορίες σχετικά με την αλληλογραφία μεταξύ της Αρχής και των ισλανδικών αρχών, βλέπε την απόφαση της Αρχής για την κίνηση της επίσημης διαδικασίας έρευνας, απόφαση αριθ. 421/04/COL.
   
      (9)  Βλέπε υποσημείωση 7.
   
      (10)  Βλέπε υποσημείωση 7.
   
      (11)  Για περισσότερες πληροφορίες σχετικά με τη διαδικασία πώλησης, βλ. την απόφαση της Αρχής αριθ. 421/04/COL.
   
      (12)  Στον όμιλο επενδυτών συμμετείχαν οι Framtak fjárfestingarbanki hf, Björgun ehf., BM Vallá ehf. και αρχικά η Steypustöðin, η οποία αντικαταστάθηκε στη συνέχεια από την νορβηγική Norcem AS.
   
      (13)  Δύο δεξαμενές αποθήκευσης τσιμέντου, κτίριο φόρτωσης/συσκευασίας τσιμέντου, κλιμακοστάσιο και διάδρομο, κελύφη των αγωγών τσιμέντου, περίφραξη και πύλη, χαλύβδινο σιλό με τον συνοδευτικό εξοπλισμό, αεροσυμπιεστές, ξηραντήριο και ηλεκτρικό εξοπλισμό σε υπόστεγο δίπλα στην αποβάθρα, γερανό αποβάθρας, σωληνώσεις σε τσιμεντένια κελύφη, γεφυροπλάστιγγα και συνοδευτικό εξοπλισμό Η/Υ.
   
      (14)  Θάλαμο πίεσης, 2 σιλό, χώρο φόρτωσης τσιμέντου, αντλιοστάσιο, εξοπλισμό ζύγισης οχημάτων και συνοδευτικό εξοπλισμό Η/Υ στο χώρο φόρτωσης, γερανό, σωληνώσεις και χαλύβδινο σιλό με συνοδευτικό εξοπλισμό, μηχανολογικό εξοπλισμό και τουαλέτες, σταθμό μετασχηματισμού, κλιμακοστάσιο και διάδρομο.
   
      (15)  Οι εισφορές στο τμήμα A του συνταξιοδοτικού ταμείου δημοσίων υπαλλήλων καταβάλλονται βάσει των συνολικών αποδοχών των ασφαλισμένων, οι οποίοι αποκτούν συνταξιοδοτικό δικαίωμα βάσει του συνόλου των καταβληθεισών εισφορών. Όπως και στα περισσότερα επαγγελματικά συνταξιοδοτικά ταμεία υποχρεωτικής ασφάλισης, τα συνταξιοδοτικά δικαιώματα του τμήματος Α συνδέονται με τον δείκτη τιμών καταναλωτή. Τα συνταξιοδοτικά δικαιώματα των ασφαλισμένων ορίζονται από τον νόμο και οι εργοδοτικές εισφορές αναπροσαρμόζονται από καιρού εις καιρό ώστε να διασφαλίζεται ότι τα έσοδα του ταμείου από εισφορές είναι ανάλογα των υποχρεώσεών του.
   
      (16)  Η έμφαση της Αρχής.
   
      (17)  Ακρωνύμιο του συνταξιοδοτικού ταμείου δημοσίων υπαλλήλων στα ισλανδικά.
   
      (18)  Οι ισλανδικές αρχές υπέβαλαν στοιχεία σχετικά με τη συνταξιοδοτική κάλυψη των εργαζομένων της Sementsverksmiðjan hf. σε διάφορες επιστολές. Η συγκεκριμένη εκτίμηση προέρχεται από επιστολή της 12ης Νοεμβρίου 2003. Σε επιστολή της 18ης Απριλίου 2006, οι ισλανδικές αρχές διευκρινίζουν περαιτέρω ότι κατά τον χρόνο σύστασης της εταιρείας το 1993, 6 εργαζόμενοι ήταν ασφαλισμένοι στο συνταξιοδοτικό ταμείο δημοσίων υπαλλήλων και 93 σε ιδιωτικά συνταξιοδοτικά ταμεία. Οι ισλανδικές αρχές επισημαίνουν ότι δικαίωμα ασφάλισης στο συνταξιοδοτικό ταμείο δημοσίων υπαλλήλων είχε το διοικητικό προσωπικό της Sementsverksmiðjan hf., ενώ οι εργάτες ήταν ασφαλισμένοι σε ιδιωτικά συνταξιοδοτικά ταμεία, ήτοι στα ταμεία των σωματείων τους. Μετά τη σύσταση της εταιρείας το 1993, το νεοπροσληφθέν διοικητικό προσωπικό εξακολουθούσε να έχει δικαίωμα ασφάλισης στο συνταξιοδοτικό ταμείο δημοσίων υπαλλήλων. Μετά την πώληση των μετοχών της Sementsverksmiðjan hf. που κατείχε το δημόσιο η οποία έγινε το 2003, όλοι οι νέοι εργαζόμενοι ασφαλίζονταν υποχρεωτικά σε ιδιωτικά συνταξιοδοτικά ταμεία.
   
      (19)  Τα εν λόγω περιουσιακά στοιχεία είναι τα ακίνητα και τα περιουσιακά στοιχεία της εταιρείας στο Ρέικιαβικ, το κτίριο γραφείων της εταιρείας στο Ακράνες με εξαίρεση έναν και μισό όροφο, καθώς και οι μετοχές και τα ομόλογα άλλων εταιρειών που είχε στην κυριότητά της η Sementsverksmiðjan hf.
   
      (20)  Δύο δεξαμενές αποθήκευσης τσιμέντου, κτίριο φόρτωσης/συσκευασίας τσιμέντου, κλιμακοστάσιο και διάδρομο, κελύφη των αγωγών τσιμέντου, περίφραξη και πύλη, χαλύβδινο σιλό με τον συνοδευτικό εξοπλισμό, αεροσυμπιεστές, ξηραντήριο και ηλεκτρικό εξοπλισμό σε υπόστεγο δίπλα στην αποβάθρα, γερανό αποβάθρας, σωληνώσεις σε τσιμεντένια κελύφη, γεφυροπλάστιγγα και συνοδευτικό εξοπλισμό Η/Υ.
   
      (21)  Οι μετοχές της εταιρείας Geca αποτιμήθηκαν σε 46,5 εκατ. ISK, οι μετοχές της εταιρείας Spölur σε 40 εκατ. ISK και τα ομόλογα της Spölur σε 11 εκατ. ISK.
   
      (22)  Η Islenskt Sement διευκρινίζει ότι το συνολικό κόστος εκκαθάρισης της εταιρείας ανερχόταν σε 390,4 εκατ. ISK, συμπεριλαμβανομένων των ποσών που καταβλήθηκαν από το δημόσιο για την αγορά των γηπέδων στο Ρέικιαβικ και στο Ακράνες. Εάν το δημόσιο αποφάσιζε να εκκαθαρίσει την εταιρεία, το κόστος εκκαθάρισης θα ανερχόταν στην αξία εκκαθάρισης των παγίων μείον 69,9 εκατ. ISK τη συμβατική υποχρέωση καθαρισμού του εργοταξίου, δηλαδή συνολικό κόστος εκκαθάρισης της εταιρείας 390,4 εκατ. ISK. Η απόφαση του δημοσίου να αναλάβει τις οφειλές της εταιρείας προς το συνταξιοδοτικό ταμείο δημοσίων υπαλλήλων, ύψους 388 028 317 ISK, και να πωλήσει τις μετοχές της εταιρείας στην Islenskt Sement έναντι 68 εκατ. ISK είχε ως αποτέλεσμα καθαρό κόστος 320 028 317 ISK. Επομένως, το κόστος εκκαθάρισης της εταιρείας υπερέβαινε το συνολικό κόστος πώλησής της κατά 70 376 683 ISK.
   
      (23)  Η Almenna Verkfræðistofan (AV) προέβη σε μερική αποτίμηση των ακινήτων της Sementsverksmiðjan hf. στο Ρέικιαβικ τον Φεβρουάριο 2003 και σε πλήρη αποτίμηση τον Νοέμβριο 2003. Η αξία των ομολόγων και των μετοχών εκτιμήθηκε από την MP Verðbref κατά την εκτίμηση της αξίας εκκαθάρισης της εταιρείας πριν από την πώληση των μετοχών του δημοσίου. Ο Daníel Rúnar Elíasson, ορκωτός εκτιμητής ακινήτων του μεσιτικού γραφείου Hákot, εκτίμησε το κτίριο στο Ακράνες τον Αύγουστο 2003.
   
      (24)  Συνεκδικασθείσες υποθέσεις T-127/99, T-129/99 και T-148/99, Diputación Foral de Alava κ.λπ. κατά Επιτροπής, Συλλογή 2002, σ. II-1275, σκέψη 71.
   
      (25)  Υπόθεση T-366/00, Scott SA κατά Επιτροπής, Συλλογή 2007, σ. II-797, σκέψη 93.
   
      (26)  Σύμφωνα με τη νομολογία του Δικαστηρίου, στην Αρχή «δεν μπορεί να προσαφθεί ότι πραγματοποίησε κατά προσέγγιση εκτίμηση», δεδομένου ότι οι εκτιμήσεις γίνονται εκ φύσεως κατά προσέγγιση, πβ. υπόθεση T-366/00, Scott SA κατά Επιτροπής, ό.α., σκέψη 96.
   
      (27)  Δύο δεξαμενές αποθήκευσης τσιμέντου, κτίριο φόρτωσης/συσκευασίας τσιμέντου, κλιμακοστάσιο και διάδρομο, κελύφη των αγωγών τσιμέντου, περίφραξη και πύλη, χαλύβδινο σιλό με τον συνοδευτικό εξοπλισμό, αεροσυμπιεστές, ξηραντήριο και ηλεκτρικό εξοπλισμό σε υπόστεγο δίπλα στην αποβάθρα, γερανό αποβάθρας, σωληνώσεις σε τσιμεντένια κελύφη, γεφυροπλάστιγγα και συνοδευτικό εξοπλισμό Η/Υ.
   
      (28)  Τα εκμισθούμενα ακίνητα είναι θάλαμος πίεσης, 2 σιλό, χώρος φόρτωσης τσιμέντου και αντλιοστάσιο, συνολικού εμβαδού 290 τ.μ. Μισθώνεται επίσης εξοπλισμός ζύγισης οχημάτων, γήπεδο, γερανός, σωληνώσεις και χαλύβδινο σιλό, μηχανολογικός εξοπλισμός και τουαλέτες, σταθμός μετασχηματισμού, κλιμακοστάσιο και διάδρομος.
   
      (29)  Οι ισλανδικές αρχές πληροφορούν την Αρχή ότι το μεγαλύτερο μέρος των γηπέδων στο Sævarhöfði του Ρέικιαβικ, τα οποία στο παρελθόν ανήκαν στην Sementsverksmiðjan hf., εκμισθώθηκε στην Jarðboranir hf. έναντι […] ISK το τετραγωνικό μέτρο. Το μίσθωμα που ζητήθηκε από την Sementsverksmiðjan hf. ήταν […] ISK. Διευκρινίζουν επίσης ότι η προκήρυξη για τη μίσθωση των γηπέδων στο Sævarhöfði δημοσιεύθηκε στην εφημερίδα Morgunblaðið στα τέλη του 2003 και ότι η πλέον συμφέρουσα προσφορά ήταν της Jarðboranir hf., στην προαναφερθείσα τιμή. Για τους λόγους αυτούς, οι ισλανδικές αρχές ισχυρίζονται ότι το μίσθωμα αντιστοιχεί στις αγοραίες τιμές στην Ισλανδία.
   
      (30)  Σύμφωνα με το άρθρο 3 της συμφωνίας μεταξύ συνταξιοδοτικού ταμείου δημοσίων υπαλλήλων και υπουργείου Οικονομικών σχετικά με την καταβολή οφειλών του δημοσίου δυνάμει του άρθρου 33 του νόμου 1/1997 περί συνταξιοδοτικού ταμείου δημοσίων υπαλλήλων, οι υποχρεώσεις της Iceland Cement Ltd για υπαλλήλους της Iceland State Cement στα τέλη του 1996 ανέρχονταν σε 400 801 268 ISK.
   
      (31)  Οι συνταξιοδοτικές υποχρεώσεις για συνταξιούχους υπαλλήλους ανέρχονταν σε 412 εκατ. ISK μέχρι τον Οκτώβριο 2003. Την ίδια ημερομηνία, οι οφειλές που αντιστοιχούσαν σε μελλοντικές υποχρεώσεις για τους εν ενεργεία υπαλλήλους υπολογίζονταν σε περίπου 10-15 εκατ. ISK.
   
      (32)  Υπόθεση T-157/01, Danske Busvognmænd κατά Επιτροπής, Συλλογή 2004, σ. II-917, σκέψη 116.
   
      (33)  ΕΕ L 274 της 26.10.2000, σ.1 και συμπλήρωμα ΕΟΧ αριθ. 48 της 26.10.2000.
   
      (34)  38,215 τόνοι τσιμέντου αντιστοιχούσαν σε εισαγωγές στην Ισλανδία και 84,684 τόνοι προέρχονταν από εγχώρια παραγωγή.
   
      (35)  Καταρχήν, το σχέδιο αναδιάρθρωσης έπρεπε να έχει υποβληθεί στην πλήρη του μορφή μαζί με την κοινοποίηση πριν από τη χορήγηση της ενίσχυσης. Στην προκειμένη περίπτωση, το σχέδιο δεν υποβλήθηκε εκ των προτέρων αλλά τα βασικά του χαρακτηριστικά είχαν ήδη αποφασιστεί πριν υλοποιηθεί η αναδιάρθρωση. Ως εκ τούτου, η Αρχή θεωρεί ότι μπορεί να εγκριθεί βάσει των κατευθυντήριων γραμμών.